Нега Ёшлар иттифоқи? - SanjarSaid\n2 й. аввал\tЖамият299\nШахбоз яна видео олибди. Менга деса 33 та видео тайёрласин, кўрмайман ҳам, фикр ҳам билдирмайман. Ортиқча бош оғриғи холос. Аммо яқинда «Озодлик»да Иттифоқ «троллари» ҳақидаги мақола чиққанидан кейин шу масалага муносабат билдириб ўтишни лозим топдим.\nАввало, Иттифоқ «Троллар фабрикаси»ни ишга туширибди, деган гапларни унча жиддий қабул қилмадим. Агар ўша гап чиққан медиалагердаги 150 «паҳлавон» билан бундай катта даъвони илгари суришаётган бўлса, ташкилотчиларга: «миянгиз ишлайдими, буларнинг қўлидан ҳеч вақо келмайдику», деган бўлардим. Мана, битта ч****қ бузоқ подани булғаб ўтирибди. Яна битта шоввозни биламан, «тандир ичига бекиниб олиб» Иттифоқнинг устидан кулгани-кулган.\nҲаммамизда Иттифоққа нисбатан антипатия шаклланиб қолган. Худди қандайдир бомбани ҳаракатга келтирувчи калит сўзга ўхшайди Иттифоқ атамаси. Шу сўз қўлланилиши билан қаердан бўлса ҳам етиб борамиз ва эҳтиросларга кўмилиб танқид қилишни бошлаймиз. Гўёки Иттифоқ ҳаётдаги барча муаммоларимиз сабабчисидек. Қаердадир хато қилса ёки қоқилса, кўплашиб тепкилашни бошлаймиз, бир оғиз аслида нима бўлган эди, нима демоқчи эдинг, деб сўрамаймиз. Ҳаммасига айбдор Қуронбоев, у ишдан кетиши керак, деб ҳайқирамиз. Лекин нима учун каттақўрғонлик опер аёлни ечинтирганда ички ишлар, Марғилондаги етимхонада қизлар зўрланганда халқ таълими, Самарқандда чақалоқлар тириклай ёқилганда соғлиқни сақлаш вазирларини ишдан кетсин, деб талаб қилмадик?! Ахир Қуронбоев тўй кортежини тўхтатиб, келин-куёвни қамоққа олинглар ёки жазоланглар демаганку, шунчаки таксига ўтқазиб юборган. Мен санаб ўтган масалаларда эса инсон ҳаёти, қадр-қиммати, ор-номуси деган ўта нозик жиҳатлар ўртага ташланган эдику. Бунинг сабабларидан бирини биламан: ўша вазирларни танқид қилишга ё ақлимиз, ё духимиз етмайди (бу ҳақда аввал ҳам айтганман). Ундан кўра шу «беозор» Иттифоқни танқид қилиб, ичимиздаги бор аламу хасратларни тўкиб-сочганимиз яхши ва хавфсизроқ.\nИттифоқни танқид қилишда эса кўпчилигимизнинг «лентамиз» эскирган: соқол (Москвадаги воқеа), ҳижоб (Сурхондарё), бир литр мой (Бухоро), кортеж (Наманган) ваҳоказо. Соқол масаласида бир нарса дейишим қийин, менимча Қуронбоев ўша ерда хато қилган ва узр сўраши керак. Қолган масалаларда Иттифоқ дарҳол муносабат билдириб, муаммони ўз вақтида ва жойида ўрганиш ва чора кўриш учун гуруҳ тузиш, унга журналист ёки блогерларни ҳам жалб қилиши мумкин.\nШу кунларда муҳокамаларга сабаб бўлаётган «троллар фабрикаси» масаласи ҳам ташкилот доирасида батафсил ўрганилиб, фактлар ўз тасдиғини топса, айбдорлар жавобгарликка тортилиши керак. Хусусан, Гулчеҳра Ашурова огоҳлантирилиб, хайфсан берилиши керак (менимча унга иккита ташкилотда ҳам фаолият кўрсатиб, ёшлар билан ишлаш бўйича катта тажрибага эга кадр сифатида имконият берилиши керак).\nТашкилот обрўсининг тушиб кетишида эса асосий айбдорлардан бири – матбуот хизмати. Мен Иттифоқ матбуот котиби Нодир Абдуқодировнинг интервьюлари, тадбирлардаги нутқларини кўп кузатганман. Гапни олиб қочади, бир гап атрофида айланади, аниқ факт, далилларни келтириб бера олмайди, бирор муаммо юзага келганда тўғри ҳаракат қилишни билмайди, ташкилот обрўсини тиклаш борасида аниқ стратегияси йўқ, ўзига бино қўйган демагог одам. Бундай одамлар халқ назарида турган ташкилотга фақат зарар келтиради. Агар Қуронбоев негатив фикрларни камайтиришни истаса, атрофига дунёқараши кенг, одамлар билан чиройли муомала қиладиган ва ҳар қандай салбий ҳолатни ижобийга ўзгартира оладиган кадрларни тўплаши керак. Мен бу борада «Автотест» услубларига доимо қойил қолганман. Эсингизда бўлса «Автотест» эндигина ташкил топганда устозлардан бири белгиланмаган жойда қайрилгани қизғин муҳокамаларга сабаб бўлган эди. «Автотест» обрўси тўкилаётган бир вақтда ҳайдовчига чора кўрилиб, жарима тўлангани ҳақида хабар берди ва вазиятни ижобий томонга ўзгартира олди. Ваҳоланки ўша вақтларда расм ёки видео жаримага тортиришга асос бўлмас эди, бу қоида кейинроқ қабул қилинди. Кейин ҳам «Автотест» кўп марта минусларини плюс қила олди.\nАслида мен учун Ёшлар иттифоқи – жуда катта имконият. Ундан ким қандай мақсадда фойдаланаётгани – бошқа масала. Унинг устига Ўзбекистон раҳбарияти аҳолининг 65 фоизидан кўпроғини ташкил этувчи ёшлар масаласини шунчаки ўз ҳолига ташлаб қўймайди. Уларни назорат қилиш, бошқариш, ҳимоялаш, ёрдам бериш, рағбатлантириш, умуман, ёшларга оид қандай масала бўлса, барчасини ҳал учун ягона ташкилот тузган, ёшларга оид ягона давлат сиёсати юритилади. Қанча шовқин солсангиз хам ўша ташкилот ёпилмайди.\nШундай экан, Иттифоқдан унумли фойдаланиш, унинг самарали ишлаши бўйича таклифлар бериш, фаолиятида бевосита ёки билвосита қатнашиш, ажратилаётган ресурслардан ким қандай мақсадда фойдаланаётганини назорат қилиш ҳақида ўйлаш керак менимча.\nSen 11, 2018 sanjarsaid\nБектош 2 й. аввал\nСиз бу иттифоқни ўз вазифасини давлат ундан кутган функсиясини бажарябди деб ўйлайсизми ? Менимча эса бу иттифоқ бир тийинга қиммат ва фақат ўзига қандайдир «фойда» келтирган одам учун «зўр». Масалан сизга ўхшаб. Билишимча сиз бу иттифоқдан «ёшлар уйлари»дан олгансиз-а ? Демак мен ва менга ўхшаган сизнингча «иттифоқ троллчилари» учун сизни бу масалада хар қанча оқлаб чиқарган «чиқишлар»ингиз бир тийин. Маслахатим мисқоллаб йиғган обрўйингиз бир тийин бўлмаслиги учун ортиқча чиқишлардан тийилинг айниқса иттифоқ масаласида\nБир тийинми, беш тийинми, давлат бу сиёсатни амалга оширишда бу билан ҳисоблашиб ўтирмаслиги аниқ


Тушда улган одам нарса берса - Туш таъбири\nТушда улган одам нарса берса\nТушда ўлган одам нимага кириши ҳақида гаплашамиз. Ўлган одам билан тўғридан тўғри суғбатлашиш соғлиқда бўладиган муаммо ёки бўлмаса кўнгилсизлик бўлишидан дарак беради. Тушда ўлган одамни кўриш бу уни энергетикаси сизга ўтиб соғлиқ ёки ишларни яҳши бўлмаслиги ҳақида огоҳлантиради. Агарда ўлган одам сизга нарса берса уни қора энергетикаси сизга берган нарсаси билан бирга ўтади. Кўпинча бундан тушлар соғлиқ билан боғлиқ бўлади.\nАгар буни кенгроқ кўриб чиқадиган бўлсак унда ўлган инсонсизга нима берганига қараш керак. Бу эса ўзни маъносини англатади. Гоҳида таъбирни бутунлай ўзгартиради. Мисол; ўлган одам пул берса бу сизни ишдаги бўладиган моддий йетишмовчиликка дейилади. Агарда сизга калит берса, сизга асосий бир бўладиган вазиятдан сизни кутқариш учун ҳабар бермоқчи деб таъбир қилинади. Асосан тушда ўлган нара бўлса касалликка дейилади.\nТушда улган одам нарса берса нима булади?\nТушда ўлган одамдан совға олса нафақат муаммо балки йўқотишга ҳам дейилади. Бундай туш кўп ҳолларда ҳаётизда ўзгаришлар бўлаётган вақтда киради. Гоҳида эса бундай тушни кўриш, яҳши ҳабарлар олишга ҳам дейилади. Бу ҳабар келажагингизга таъсир кўрсатар экан. Энг тўғри таъбир тушни атрофдаги бўлаётган вазиятларни ҳисобга олиб таъбир қилиш керак бўлади. Кичкина вазиятларни ҳам ҳисобга олиш керак бўлади. Ўлган одам тушда нарса бериши бу сизга берилган ечиладиган жумбоқни ечиш ёки бўлмаса огоҳлантириш маъносида ҳам келади.\nАгарда тушда ўлган одам таом берса, буни таъбири нима таом эканлигига қараб айтилади. Уни тами ҳам инобатга олинади. Ширинлик берса бу яхшиликка дейилади. Аччиқ ва шўр масаллиқлар эса яҳшиликни англатмайди. Тушда ўлган одам туш кўраётганга нон берса бу яҳши белгидир. Дон маҳсулотлари билан боғлиқ тушлар фойдали кирим бўлишига дейилади.\nТушда ўлган одам\nБундай тушларни кўпинча фойдали моддий тамонлар кирим киришига ҳам дейилади. Агарда тушда ўлган одам туш кўрувчига вино берса, катта фойда келишидан дарак экан. Гоҳида бундай туш ишқий муносабат бўлишига ҳам деб таъбир қилинади. Нострадамус туш таъбирида ўлган одамдан вино олиш ишдаги омадга деб айтилади. Цветкова туш таъбирида олма билан меҳмон қилиш ўнгида бўладиган нафрат, кўнгил қолиши ёки касалликка деб таъбир қилинади.\nАгарда бундай туш аёлларга кирса бу уни ўзини тутишни ўрганиши кераклигидан дарак беради. Ўлган инсондан конфет олиш бу яҳши белгидир. Бундай тушдан сўнг туш кўрувчини ҳаёти яҳши тамонга ўзгаради. Орзулар рўёбга чиқиши ҳамдир. Миллерни таъбирида ўлгандан балиқ олиш оилада кўпайиш бўлишидан дарак берада экан. Агарда тушда узук олса унга қўйилган маъсулиятни англатади. Туш кўрувчи ўз жуфти билан муносабатларда нимадур йетмаётганини ҳис қилади. Тушда занжир берса ўлган одам туш кўрувчини қилаётган ишига қарши бўлаётганини англатади. Қимматбаҳо занжир ёмон ўй-ҳаёл ва қилаётган ишини тўғри эмалигини англатади.\nТушда ўлган инсондан совға олиш нимани англатади?\nТуш кўрувчига тушида ўлган одам пул берса уни атрофидагилар ўзгаришига деб таъбир қилинади. Кўпгина тангалар берса демак туш кўрувчига оддий бўлмаган вазиятлар келишидан дарак беради. Ўнгида ўзини яхши тамонлари билан кўрсатиши керак бўлар экан. Ўлганни пулини олиш бу ўнгигизда ҳаётингизни яҳши тамонга ўзгартира олиш имконияти пайдо бўлишига дейилади. Майда-чуйда пулларни берса бу яҳши белги эмас. Туш кўрувчига келадиган қийин вазият ва ёрдам кучи йўқлигини англатади. Агар ўлган ўзини шаҳсий нарсани берса бу яҳшиликни билдирмайди. Кўп ҳолларда ҳавф борлигидан дарак беради.\nТуш кўраётган ўлган одамни оёқ кийимини кийиб кўраётганини кўрса ўнгида уни ҳаётини такрорлар экан. Бундай муаммодан қочиш учун ўзини ўқитиб юбориш керак экан. Энг оддий усули ҳамма туш кўрганларини қоғозга ёзиб кейин уни ёқиб юбориш керак бўлади. Бу ишни уй ичида қилаганингиз маъқул. Агарда ўлган одамни ҳаёти яҳши бўлган бўлса унда бундай тушдан сўнг уни ҳаёти яҳши тамонга ўзгариб кетар экан. Ўлган одамдан янги кийилмаган этикни олсангиз ўнгингизда моддий таминот ва киримга дейилади. Эски йиртилган этикни кўриш ишдаги омадсизикка дейилади. Ўлган одамдан тушда кийим олса ва у кичкина бўлса демак туш кўрувчи ўзини ишида ишламаётгани балки ишини ўзгартиши кераклигидан дарак беради. Ўлган одам тушда ҳат берса бунда уни юзини кўринишига қараб таъбир қилиш кераклигини англатади. Қанчалик чиройли ёзилганига қараб шунчалик яҳши нарсаларни англатади.\nТушда тобут курса\nТушда одамни курса нима булади


38 нафар ўқувчига ёрдам берилди – Yoshlar ovozi\nЎзбекистон ёшлар иттифоқи тизимида “Бошланғич ташкилотлар фаолияти самарадорлигини ошириш ойлиги” ўтказилмоқда.\nИттифоқнинг Жиззах вилояти кенгаши фаоллари Пахтакор туманидаги 2-, 7- ҳамда 15-умумтаълим мактабларида бўлиб, ўқувчиларнинг бўш вақтини ташкил этиш ҳамда давомат масалаларини ўрганди.\nТаълим масканларидаги тўгараклар фаолиятида қатор камчиликлар кўзга ташланган. Ёшлар ташкилоти вакиллари уларни бартараф этиш юзасидан етакчиларга зарур тавсиялар берди.\nЎқувчиларнинг дарсга келиш кўрсаткичлари ҳам анча паст. Маълум бўлишича, баъзилари мактаб формаси ва ўқув қуролларидан қийналиб қолган. Шу туфайли мактабга келолмаяпти. Ёшлар иттифоқининг ҳудудий кенгаши мазкур масалада 38 нафар йигит-қизга ёрдам берди.\nҚайд этиш керак, айни вақтда вилоятдаги 13 та туман ва шаҳар кенгаши қошида Етакчилар кенгашлари фаолият кўрсатмоқда. Мазкур тузилмаларга аъзо жонкуяр ёшлар таълим масканларида “Ўқувчи рейдлари”ни ўтказиб, бошланғич ташкилотлар фаолиятидаги муаммоларни мунтазам ўрганиб бормоқда.\n← Амалимиз безагимиз бўлсин!\nХалқимизнинг муқаддас тимсоли →


Аёл кишини ечинтириб видеотасвирга олганларга нисбатан жиноят иши очилди - UzNews.uz\nҲодиса жорий йил 7 октябрида Урганчда юз берган.\nЖорий йилнинг 22 ноябрь куни ижтимоий тармоқларда Хоразм шевасида сўзлаётган бир гуруҳ аёллар томонидан бошқа бир аёл кишини қизлик иффати йўқлигини рўкач қилиб ечинтириб уяли телефони орқали олган видеотасвир тарқалганди.\nХоразм вилояти ИИБ Ахборот хизмати хабарига кўра, мазкур ҳолат жорий йилнинг 7 октябрь куни Урганч шаҳрида содир бўлган.\nМазкур ҳолат бўйича ички ишлар органлари томонидан жиноят иши қўзғатилиб, тергов ҳаракатлари олиб борилмоқда.\nҚайд этилишича, ҳодиса юзасидан қўзғатилган жиноят иши доирасида ушбу видеолавҳани ижтимоий тармоқларда тарқатаётган шахсларнинг жавобгарлик масаласи ҳам кўриб чиқилади.


Самарқандда ўзбек тилидаги техник ўқув қўлланмалар мусобақаси ва стартаплар танлови ўтказилди\nТадбирда Бандлик ва меҳнат муносабатлари вазирлигининг масъул ходимлари, КОICА’нинг Тошкентдаги офиси директори Сон Сунг Ил, Кореядан келиб ўқув марказларида фаолият кўрсатаётган волонтёр ўқитувчилар ва ўзбекистонлик бошқа масъуллар иштирок этишди.\nКасб-ҳунарга ўқитиш марказлари ўртасида биринчи бор ўтказилаётган мусобақа барча қатнашувчилар ва меҳмонларда катта қизиқиш уйғотди. Бу мусобақа дўстликни янада мустаҳкамлашга қаратилгани унинг аҳамиятини янада ошириб юборди.\nТадбирни Ўзбекистон Республикаси Бандлик ва меҳнат муносабатлари вазирлиги бошқарма бошлиғи Ф.У.Мамарасулов ва КОICА’нинг Тошкентдаги офиси директори Сон Сунг Ил очиб берди.\nМусобақада ўқитувчилар жами 5та йўналиш бўйича беллашди. Булар, автомобилларни таъмирлаш ва техник хизмат кўрсатиш; электроника ва асбобсозлик; пайвандлаш ишлари техниги; ахборот технологиялари ва тўқимачилик йўналишлари бўлди.\nТошкент, Самарқанд ва Шаҳрисабз касб-ҳунарга ўқитиш марказлари ўқитувчилари ушбу касблар бўйича тайёрлаб келган ўқув қўлланмаларини тақдимот қилишди.\nВазирлик, КОICА ходимлари, ОЎЮ профессорлари ва саноат корхоналарининг етакчи мутахассислари тақдимот қилинган ўқув қўлланмалари замон талабига мослиги, янгилиги, талабаларга тушунарли бўлиши, оммалашуви ва бошқа мезонлар бўйича баҳолашди.\nБерилган вақт ва мусобақа шартлари тугагач ҳакамлар томонидан ғолиблар аниқланди.\nШундан сўнг ғолибларни тақдирлаш учун меҳмонлар марказнинг мажлислар залига таклиф этилди. КОICА’нинг Тошкентдаги офиси директори Сон Сунг Ил ўқитувчиларга Гран-при ва 5та биринчи ўринга пул мукофотлари, дипломлар ва қимматбаҳо совғаларни топширишди. Ўзбекистон Республикаси Бандлик ва меҳнат муносабатлари вазирлиги номидан Гран-при соҳибига телевизор ва 5та биринчи ўринга микротўлқинли печлар совға қилинди.\nГран-прини Самарқанд шаҳридаги ишсиз ва банд бўлмаган аҳолини касб-ҳунарга ўқитиш маркази ходими Электроника ва асбобсозлик йўналиши бўйича Жавоҳир Сафаров қўлга киритди.\nТадбирнинг иккинчи қисмида Самарқанд шаҳридаги касб-ҳунарга ўқитиш марказида KOICA гранти асосида ташкил этилган Самарқанд стартап инкубатор марказида стартап ғоялар танлови ўтказилди. Танловга ариза топширган 14 нафар стартап ғояларидан дастлабки танловдан ўтган 5та ғоянинг тақдимотини ўтказди. Номзодлар ҳакамлар томонидан баҳоланди ва марказ резидентлигига қабул қилинди.\n1-ўрин Зафарали Бозоровга насиб этди. Стартап муаллифи бир йил муддатга офис билан бепул таъминланадиган бўлди. Унга қимматбаҳо совғалар берилди ва стартап хизматларидан бепул фойдаланиш имконияти яратилди.


Ўзбекистонда 2018 йилда қишлоқларда яна 15 мингта намунавий уйлар қурилади - Фарғона.Ру ахборот агентлиги\nЎзбекистонда 2018 йилда қишлоқларда яна 15 мингта намунавий уйлар қурилади\n27.12.2017 15:35 msk\n2018 йилда Ўзбекистонда яна 15 мингта янги намунавий лойиҳадаги уйлар қурилади. Бу ҳақда “Қишлоқ қурилиш инвест” компанияси ўтказган матбуот анжуманида маълум қилинди, дея хабар беради “Подробно.Уз”.\nЎзбекистондаги намунавий уйлар. “ЎзА” фотоси\nОлдинроқ парламентга мурожаатида президент Шавкат Мирзиёев бугунги кунда биринчи лойиҳа бўйича қурилган уйларнинг 35-40 фоизи бўш турибди, негаки уларнинг қимматлиги боис “асосан бозор раҳбарлари ва бошқалар сотиб олишмоқда” дея билдирди. “Шунинг учун биз оддий одамлар сотиб олишга қурбати етадиган уйлар қуришимиз керак. Ахир шифокроларда ҳам, ўқитувчиларда ҳам болалари бор”, - дея қайд этиб ўтди президент.\nЯнгиланган лойиҳа бўйича уйларнинг қурилиши тўғрисидаги қарорни Мирзиёев 2016 йил октябрда чиқарган. “Қишлоқ қурилиш инвест” компаниясининг бош инженери Шуҳрат Рустамовга кўра, 2017 йил 15 декабрга қадар янги лойиҳа бўйича 12 мингта уй қуриб битказилди ва аҳолига сотилди.\nЯнги уйларнинг нархлари келтирилмаган. Олдинроқ “Қишлоқ қурилиш инвест” компанияси директорининг ўринбосари Жаҳонгир Иброҳимов уч-беш хонали намунавий уйларнинг 2016 йилдаги нархи 175-214 млн сўмни ташкил этиши ҳақида маълум қилганди. Янги лойиҳадаги уйларнинг нархлари 85-170 млн сўм бўлиши кўзда тутилган.


Швейцариядаги беш юлдузли меҳмонхона интернетда шов-шув бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Швейцариядаги беш юлдузли меҳмонхона интернетда шов-шув бўлди\t12:28, 07 октябрь 2016\tМарказий Швецариядаги беш юлдузли меҳмонхона ҳақидаги видео лавҳанинг ижтимоий тармоққа жойлаштирилиши интернетда катта шов-шувларга сабаб бўлди. Видеороликни 120 миллион нафар фойдаланувчи томоша қилган ва кўплаб изоҳлар қолдирилган. Видеода Фирвальдштет кўли қирғоғида жойлашган, томида бассейни мавжуд, чиройли тоғ манзарасини томоша қилиш мумкин бўлган беш юлдузли меҳмонхона акс этган. Меҳмонхона раҳбарининг маълумот беришича, кеча-ю, кундуз тиним йўқ, бутун дунёдан сайёҳлар жой банд қилиш учун буюртма беришади. Меҳмонхонадаги номерлар 2017 йилнинг апрель ойигача банд қилинган. Энг оддий номерда тунаш ҳам тахминан 500 долларга тушади.


ДТМ: 189 балл билан «контракт» – бунга имтиёзлар сабаб - UzNews.uz\nАйрим имтиёзга эга абитуриентлар умумий қабул параметрлари асосида талабаликка қабул қилинади, уларга қўшимча қабул параметрлари ажратилмайди.\nЖорий йил якуний танлов рўйхатида айрим бакалавриат таълим йўналишларида максимал 189 баллни тўплаган ҳолда, тўлов-контракт асосида талабаликка тавсия этилган абитуриентлар мавжуд. Мазкур ҳолатга Давлат тест маркази ўз муносабатини билдирди.\nДТМга кўра, мазкур таълим йўналишларига юқорида қайд этилган имтиёзга эга абитуриентлар ҳам рўйхатдан ўтган бўлиб, ушбу тоифадаги абитуриентлар сони ажратилган давлат грантлари сонига тенг ёки ундан кўп бўлган ҳолатлар ҳам учрайди.\nШунингдек, ДТМ агарда тест синовлари натижалари абитуриентларни қониқтирмаса, Давлат тест марказига апелляция билан мурожаат қилишлари мумкинлигини маълум қилди.\nАпелляция комиссияси ўз фаолиятини 28 сентбярь куни бошлайди.


Жажжи ўргимчак йўл қурилишини тўхтатди » Ўзбекистон янгиликлари – Zamin.uz\n20-06-2016 | 11:08\nZAMIN.UZ / Дунё / 20 Июн 2016 года433\nЖажжи ўргимчак йўл қурилишини тўхтатди\nТехасда жажжи бир ўргимчак умумий миқдори 15 миллионлик йўл қурилиши тўхтатилишига сабаб бўлган. Бу воқеа Сан-Антонио шаҳрида, бир неча ойлик ишлардан сўнг юз берган. Бу ҳақда "DiydorAziz.uz" хабар берди.Мутахассисларнин г айтишича, Cicurina venii жуда ноёб тур ўргимчак саналиб, унинг кўзи бўлмас экан. Танаси ярим шаффоф, одатда ғорлар ёки ер остида яшайди. АҚШда бу ҳашарот давлат томонидан қаттиқ қўриқланади. 1980 йилдан бери одамлар бу турдаги ўргимчакдан бор-йўғи иккитасини учратишган. Улар ҳам бир-биридан унча узоқ бўлмаган ердан топилган. Мутахассислар ер тагида ҳам ушбу тур ўргимчаклар топилишига умид қилишмоқда.Шундан буён АҚШ Ёввойи табиат бошқармаси ҳамда Автойўллар федерал назорати идораси ўртасида қурилишни давом эттириш керакми ё йўқлиги хусусида баҳслар давом этмоқда.Бу ердаги аҳоли узоқ йиллар давомида тирбандликдан азият чекиб, янги магистрал қурилишини интизорлик билан кутаётган бўлишига қарамай, ҳукумат қўриқланаётган ўргимчак турининг яшаш муҳитига ўзгартириш киритмасликни истаяпти. Шундай экан, 15 миллионлик йўл лойиҳаси буткул музлатиб қўйилиши ҳам эҳтимолдан холи эмас.\nЎқишни тавсия қиламиз Германияда ўтказилган рок-фестивалда 42 кишини чақмоқ урди\n15:56 / 24-04-2016\nАҚШда миллионлаб ўргимчаклар шаҳарга ҳужум қилди (видео)\n19:48 / 07-03-2015


40 МИНГДАН ЗИЁД АНДИЖОНЛИК «ТОКИО САРИ ЙЎЛ»ГА ЧИҚДИ (+video) - AUZ.UZ\n40 МИНГДАН ЗИЁД АНДИЖОНЛИК «ТОКИО САРИ ЙЎЛ»ГА ЧИҚДИ (+video)\nАНДИЖОН (auz.uz). Андижон шаҳрида «Олимпия куни» муносабати билан “Токио сари йўл” шиори остида оммавий юриш тадбири ўтказилди. Унда корхона, ташкилот, муассаса вакиллари ҳамда спортсевар ёшлардан иборат 40 мингдан зиёд андижонликлар иштирок этдилар. Бу ҳақда auz.uz сайтининнг онлайн мухбирлари хабар бермоқда.\nАндижон шаҳрининг Заҳириддин Муҳаммад Бобур майдони олдида саф тортган иштирокчиларни вилоят ҳокими номидан унинг ўринбосари Ўткирбек Шукуров соғлом турмуш тарзининг аҳамияти, спортнинг оммавийлигини ошириш борасидаги ишларга қисқача тўхталиб ўтди ва шу ерда ҳозир бўлганларни эртанги байрам билан қизғин қутлади.\nОммавий юришда таниқли спортчилар, турли халқаро мусобақалар ғолиблари, Олимпиада ўйинлари қатнашчилари билан бир қаторда соғлом ҳаёт тарзи тарафдорлари старт чизиғида ҳозир бўлдилар.\nСпортчилар Ўзбекистон байроғини баланд кўтарган холда “Токио сари йўл” шиори ва олимпиада халқалари тасвири туширилган футболкаларда масофага отландилар.\nЮришни мусиқа садолари остида дастлаб велоспортчилар бошлаб бердилар. Бобур майдонидан йўл олган иштирокчилар Шароф Рашидов ва Алишер Навоий шоҳкўчалари орқали марказий маданият ва истироҳат боғига қадар бўлган масофани босиб ўтдилар. Бутун йўналиш давомида иштирокчилар сафи кенгайиб борди.\n-Мана 20 йилдирки уйимдан ишхонамгача бўлган 20 дақиқали йўлни пиёда босиб ўтаман, - дейди “Асака ёғ мой” ОАЖ ишчиси Олимжон Собиров. – Шунинг учун ҳам корхонага яхши кайфиятда етиб келаман. Бугунги тадбирда жамоа бўлиб иштирок этмоқдамиз. Эътибор қаратсангиз ҳамкасбларимнинг юзида ҳақиқий байрамона кайфият акс этиб турибди. Пиёда юриш нафақат саломатликка фойдаси бор балки, кайфиятни ҳам позитив даражага кўтаради.


Ижодий ҳамкорлик – юксак самара омили\nМиллий матбуот марказида эстрада санъати ривожида шоир, бастакор ва хонанда ҳамкорлигининг аҳамиятига бағишланган матбуот анжумани ўтказилди\nСанъатга ҳавасманд оила\nАбдулла Очиловнинг оиласи тасвирий санъат соҳасидаги ижодий муваффақиятлари билан танилган. Бу оиладаги гўзалликка шайдолик, илм ўрганишга, санъат сирларини эгаллашга интилиш ибратга лойиқ.\nДавлатимиз раҳбари ташаббуси билан ёш истеъдодлар учун таъсис этилган “Ниҳол” мукофоти танлови давом этмоқда.\nСанъат кошонаси – янги қиёфада\nҚайта реконструкция қилиниб, янгича қиёфа касб этган театр биносининг фойдаланишга топширилгани санъаткорлар учун улкан байрам совғаси бўлди.\nЎзбекистон – жаҳон болалари нигоҳида\nЁшлар ижод саройида “Тошкент қувончлари” IV Халқаро болалар расмлари биенналеси бошланди.\nБолажонлар учун янги спектакль\nФарғона вилояти давлат қўғирчоқ театрида “Ўз уйингни ўзинг асра!” номли янги спектакль саҳналаштирилди.\nФотосуратларда Ватан мадҳи\nТошкент Фотосуратлар уйида Конституциямиз қабул қилинганининг 20 йиллигига бағишланган фотоасарлар кўргазмаси бошланди.\n“Тошкент қувончлари” болаларни чорлайди\nЖорий йилнинг 10-15 декабрь кунлари Ёшлар ижод саройида Ўзбекистон Бадиий академияси, “Ўзбекистон маданияти ва санъати форуми” жамғармаси, Ўзбекистон Республикаси Ташқи ишлар, Халқ таълими вазирликлари билан ҳамкорликда “Тошкент қувончлари” IV халқаро болалар расмлари биенналеси бўлади.\nПойтахтимиздаги “Туркистон” саройида 30 ноябрь куни Ўзбекистон ва Қозоғистон санъат усталарининг қўшма концерти бўлиб ўтди.\nБухорода Президентимиз Ислом Каримов ташаббуси билан таъсис этилган “Ниҳол” мукофотига номзодлар танловининг вилоят босқичи бўлиб ўтди.\nНавқирон авлоднинг ижодий-интеллектуал қобилиятини доимий ривожлантириб бориш, истеъдодини рўёбга чиқариш ва ҳар томонлама қўллаб-қувватлаш Президентимиз Ислом Каримов раҳнамолигида таълим соҳасида олиб борилаётган ислоҳотларнинг муҳим йўналишларидандир.\n“Маърифат маркази”да жойлашган Алишер Навоий номидаги Ўзбекистон Миллий кутубхонасида китобхонлар учун EBSCO Publishing, Oxford University, JSTOR, Aluka, Emerald Springer, Cambridge Journals Online каби халқаро илмий-тадқиқот манбаларидан бепул фойдаланиш имкони яратилди.\nПойтахтимиздаги Киночилар уйида “Қайта тикланаётган музокаралар-5” ҳужжатли кино халқаро семинари бошланди.


"УЧҚУДУҚ" газетаси хабар қилади: АЁЛЛАРИНИ ЖИНОЯТГА УНДАЁТГАН ОМИЛЛАР » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "УЧҚУДУҚ" газетаси хабар қилади: АЁЛЛАРИНИ ЖИНОЯТГА УНДАЁТГАН ОМИЛЛАР\n23-07-2018, 20:34, admin\nСтатистик маълумотларга кўра, жорий йил биринчи ярим йиллигида аёллар томонидан 4 та жиноят содир этилган. Жиноятлар ичида ўғрилик, товламачилик, гиёҳвандлик моддаси билан боғлиқ жиноятлар ортиб бормоқда.\nҲаёт тажрибаси шуни кўрсатадики, жиноят содир этган эркакни аёл кечиради, уни жазони ўташ муассасидан чиқишини йиллаб кутади. Аммо рафиқаси жиноят содир этган эркак деярли барча ҳолатларда нафақат аёлидан, балки болаларидан ҳам воз кечади. Охир-оқибат оилалар бузилади. Фарзандлар бебош қолади.\nБаъзи бир аёлларнинг муаммоларига вақтида ечим тополмаётганимиз, эркакларнинг оилани қониқарли даражада моддий таъминлай олмаслиги ва аёллар ҳуқуқларининг камситилиши, оилада аёлга нисбатан эътиборнинг сусайиши каби муаммолар шунингдек, уларнинг спиртли ичимликларга, гиёҳванд моддалар истеъмолига ружу қўйиши аёлларнинг жиноят содир қилишига сабаб бўлмоқда.\nИшсизлик, реал даромадларнинг камайиши, оила аҳамиятининг пасайиши, ажралишлар жиноятчилик даражасининг ўсишига бевосита таъсир кўрсатаётган омиллар сифатида қайд этилмоқда. Афсуски, моддий жиҳатдан муаммосиз бўлган оилаларда яшаб, ўғрилик, фирибгарлик, товламачилик каби жиноятларни содир қилаётган аёллар ҳам учраб турибди.\nАёл, барибир нозик хилқат! Унинг нафақат кўнгли, қалби, унинг жисми ҳам, табиати ҳам, умуман аёлнинг бутун олами ҳам нозикдир! Истагим нозикликнинг ўрнини дағаллик, қўполлик эгалламасин. Шундагина, аёлга берилган яратувчанлик сифати турли хил қабиҳликлар, тубанликлар соясида қолиб кетмайди.


Ўзбекистон: электрон виза ишга туширилди, сиз синаб кўрдингизми? - BBC News O'zbek\nЎзбекистон: электрон виза ишга туширилди, сиз синаб кўрдингизми?\nЯнгиланди 18 июл 2018\nСурат манбаси, e-visa.gov.uz\nЎзбекистонга борадиган сайёҳларга электрон виза берадиган e-visa.gov.uz веб-сайти иш бошлаган.\nЎзбекистонга электрон виза тизимини жорий этиш ҳақида 4 июль куни Президент Мирзиёевнинг қарори эълон қилинган, унда 15 июлдан E-Visa тизимини ишга тушириш белгиланган эди.\n"Матбуотга эмас, юрагимга ишониб Ўзбекистонга боришга қарор қилганимдан хурсандман"\nЎзбекистон расмийлари 2018 йил бошида 1 июлдан Ўзбекистонга боришни хоҳлаган хорижий сайёҳлар учун электрон виза жорий этилиши ҳақида эълон қилган эдилар.\nЎзбекистонга саёҳат қилиш ҳақиқий имтиҳон. Биргина виза жараёни учун турист қанча вақтини сарфлаш керак. Қизиғи шундаки, кўплаб Марказий Осиё мамлакатлари онлайн виза тизимига ўтганлигига қарамасдан, Ўзбекистон ҳалиям ушбу тизимга ўтиш йўлини қилгани йўқ, - деб ёзади бу хусусда мустақил журналист.\nБи-би-си Ўзбек хизмати журналисти Рустам Қобил Бухорода ўтаётган "Ипак ва зираворлар" фестивалини ёритмоқда. Ўзбекистон бу тадбир орқали бой маданияти ва тарихини хорижий сайёҳлар, ташқи дунёга яна бир бор кўз-кўз қилмоқда.\nВидео, "Матбуотга эмас, юрагимга ишониб Ўзбекистонга боришга қарор қилганимдан хурсандман"\nЎзининг диплом ишида "Мен дунё фуқаросиман" деган мавзуда ҳужжатли фильм тасвирга олган америкалик ёш мутахассис Стефан Браун Ўзбекистонга саёҳат қилган.\nЎзбекистон, коронавирус: Деярли 500 янги бемор ва маҳаллий поездлар ҳам тўхтатиладими?\n9 июл куни ҳам Ўзбекистонда коронавирус бўйича антирекорд янгиланган. Кун давомида 472 ҳолатда касаллик қайд этилган. Coca-cola хусусий инвесторга сотилади. Чегарада 3000 га яқин ўзбекистонлик тўпланиб қолган. Маҳаллий поезд ва авиақатновлар тўхтатилади. Ортиқхўжаев пойтахт аҳлига мурожаат қилди - bbcuzbek.com дайжести.


16:34 20 Март 2018\n11:58 13.08.2017 (Янгиланган 15:20 13.08.2017) Ҳавола олиш\nШаҳарга бошқа штатлардан "ультра ўнг" қарашли фуқаролар оқиб келиши ва тартибсизликлар сони ошиши муносабати билан, ҳукумат фавқулодда вазият эълон қилган ва коммендант соати киритишга мажбур бўлган.\nТОШКЕНТ, 13 авг — Sputnik. АҚШнинг Виргиния штати полицияси Шарлоттсвилле шаҳрида миллатчилик тарафдорлари ва қаршилари намойишларидан кейин уч кишини ҳибсга олди, деб хабар қилмоқда РИА Новости.\nПолиция хабарига кўра, намойиш вақтида Оҳайё штатининг 20 ёшли фуқароси енгил автомобилни катта тезликда намойишчилар устига йўналтирган. Оқибатда бир киши қурбон бўлган 34 киши тан жароҳати олган.VIDEO: Car slams into group of people during protests in Charlottesville, Virginia; reports of serious injuries (Vid: Rebelutionary_Z) pic.twitter.com/Gf5qMf64u9\nЖиноятни содир этган Джеймс Алекс Филдс одам ўлдиришда ва тан жароҳати еткизишда айбланмоқда.\nУшбу воқеадан икки соат ўтиб шаҳар Ғарбида полиция вертолёти қулаб тушиб икки нафар полициячи қурбон бўлган.\nЭслатиб ўтамиз, бундан бир неча кун олдин Шарлоттсвилле шаҳри маъмурияти шаҳардаги "Эмансипация боғи"дан Конфедерация армияси генерали Роберт Эдвард Лининг ҳайкалини олиб ташламоқчи бўлган. Бунга шаҳардаги миллатчи ташкилотлар вакиллари қарши чиқиб, тунда машъалали намойиш ўтказишган.\nУстига устак бошқа штатлардан ҳам "Ку-клус-клан" ва неонацист ташкилот вакиллари шаҳарга оқиб кела бошлаган эди.Айни дамда Шарлоттсвилледа 2 мингдан 6 минггача "ультра ўнг" қарашларга эга бўлган фуқаролар тўпланган. Шундан сўнг Шарлоттсвилле ҳукумати шаҳарда фавқулодда вазият эълон қилган ва коммендант соати киритишга мажбур бўлган.


100 аёл: Оиласиз аёл ўзини ноқис ҳис қилмаслиги керак - BBC News O'zbek\n100 аёл: Оиласиз аёл ўзини ноқис ҳис қилмаслиги керак\nБи-би-си Жаҳон Хизмати - "100 аёл" мавсумини давом эттирмоқда.\nБу мавсумда йирик ўзгаришлар учун ўзини фидо қилаётган ва кўзга кўринарли муваффақиятларга эришган машҳур аёллардан тортиб, оиласи, рўзғори юкини ташиётган оддий хотин-қизлар ҳақида ҳам сўз юритилади.\nБугунги мавзу жамиятдаги қолипларга қарши чиқишга жазм қилган аёллар ҳақида.\nМасалан, Покистонлик Наима анъанадор жамиятда ўзи истаган йўлдан боришга бел боғлаган.\nТурмушга чиқиш ўрнига ишлаб, мустақил ҳаёт юритишга ҳаракат қилаётган Наима кўплаб танқидларга юз тутади.\nҲатто машина ҳайдагани учун автомобилига зиён етказилган.\nАёллар ана шу каби жамиятдаги қолипларга қарши курашишлари керакми ва нимадан бошлашлари мумкин?\nДейлик, қандайдир сабаб ёки ўз истаги билан оила қурмаган аёлга нисбатан ёв қарашни тузатиб бўладими?\nЎзбекистонлик илк аёл кинотасвирчи, таниқли фотограф Умида Аҳмедованинг Би-би-си билан суҳбатда айтишича, ўзбек жамиятида бошқа анъанавий жамиятларда бўлганидек мажбурлаб турмушга бериш камдан-кам юз берса ҳам, қизларга берилаётган танловни ҳақиқий танлов , деб атаб бўлмайди.\nЭнг аввало турли "мезон"ларга тўғри келувчи йигит билан турмуш қуриш юзасидан босим мавжуд бўлса, бошқа томондан қандайдир сабаблар билан турмуш қурмаган қизларга нисбатан "қари қиз", "ўтириб қолган қиз" деган ҳақоратомуз ибораларнинг қўлланиши уларнинг барибир босим остида эканликларини англатади.\nЯъни, қизларга ўзларини баркамол ҳис қилишлари учун фақатгина бир йўл - оила қуриш йўли бор, дея кўрилади.\n"Қизларни "бир ерга борсанг, юзимизни ерга қаратасан", "қайнонангга ёқишинг керак", деган ўгитлар билан "программалашади".\n"Ўз ҳаётингни ва келажагингни ҳал қилиш учун тайёр бўлшинг керак", деган ўгит берилмайди", дейди Умида Аҳмедова.


Атон таблетка – medu.uz – Дорилар ҳақида маълумотлар ўзбек тилида\nHome Йўриқномалар Атон таблетка\nПрепаратнинг савдо номи: Атон\nДори шакли: Пленкали қобиқ билан қопланган таблеткалар.\nФаол модда: Левофлоксацин гемигидрат (левофлоксацинга қайта ҳисоблаганда) – 500 мг;\nЁрдамчи моддалар: маккажўхори крахмали, микрокристаллик целлюлоза, магния стеарати, тальк, натрий крахмал гликоляти, аэросил, натрий кроскармеллозаси.\nҚобиғининг ёрдамчи моддалари: гидроксипропил-метилцеллюлоза, полиэтилен гликолят 4000 (макрогол 4000), титан диоксиди, тальк, твин-80 (полисорбит – 80).\nТаърифи: Оқ рангли, икки ёқлама қавариқ, плёнка қобиқ билан қопланган думалоқ таблеткалар. Кўндаланг кесилганда икки қавати кўринади.\nФармакотерапевтик гуруҳи: Антибактериал синтетик воситалар (фторхинолон гуруҳи).\nЛевофлоксацин – фаол модда сифатида офлоксациннинг чапга айланувчи изомерини сақловчи кенг таъсир доирасига эга фторхинолонлар гуруҳи антибиотики. ДНК гираза (топоизомераза II) ва топоизомераза IV ни блоклайди, ДНК суперспирализациясини ва узилишларини бузади, ДНК синтезини бостиради, цитоплазмада, хужайра деворида ва мембраналарда чуқур морфологик ўзгаришларни чақиради. Микроорганизмларнинг кўпчилик штаммларига нисбатан in vitro шароитида ҳам, in vivo шароитида ҳам самарали. Препарат таъсирига сезгир:\nаэроб граммусбат микроорганизмлар: Enterococcus spp. (шу жумладан Enterococcus faecalis), Staphylococcus spp. (коагулаза манфий метициллинга сезгир/ўртача сезгир штаммлари), Staphylococcus aureus ни ҳам қўшиб (метициллинга сезгир штаммлари), Staphylococcus epidermidis (метициллинга сезгир штаммлари), Staphylococcus saprophyticus, Sterptococcus spp. жумладан Streptococcus pneumoniae (пенициллинга сезгир/ўртача сезгир/резистент штаммлари); Streptococcus pyogenes, Streptococcus C/F ва G гуруҳлари, Streptococcus agalactiae, Streptococcus milleri, Streptococcus\nанаэроб грамманфий микроорганизмлар: , Enterobacter spp. (шу жумладан Enterobacter cloacae, Enterobacter aerogenes), Escherichia coli, Haemophilus influenza, Haemophilus parainfluenzae, Klebsiella pneumonia, Klebsiella oxytoca, Legionella pneumophila, Moraxella catarrhalis, Morganella morganii, Proteus mirabilis, Proteus vulgaris, Providencia, Pseudomonas aeruginosa, Pseudomonas fluorescens Serratia marcescens, Acinetobacter, Citrobacter, Bordetella pertussis.\nИчга қабул қилинганида левофлоксацин тез ва амалда тўлиқ сўрилади (овқат қабул қилиш сўрилиш тезлигига ва тўлиқлигига кам таъсир қилади).\nБиокираолишлиги – 99%. Плазмада максимал концентрацяига эришиш вақти (ТСmах) -1-2 соат. 50 мг қабул қилинганида плазмадаги максимал концентрацияси (Сmах) 5,2 мкг/мл ни ташкил қилади. Плазма оқсиллари билан боғланиши тахминан 24-38%.\nАъзолар ва тўқималарга яхши киради: ўпка, бронхларни шиллиқ қавати, балғам, сийдик-жинсий тизими аъзолари, полиморф-ядроли лейкоцитлар, альвеоляр микрофагалар. Бронхларнинг шиллиқ қаватида ва эпителиал қоплама суюқлигида 500 мг препаратни перорал қабул қилинганидан кейин Сmах мувофиқ – 8,3 мкг/г ва 10,8 мкг/мл га; қавариқларнинг суюқлигида левофлоксациннинг Сmах 4,0-6,7 мкг/мл, Тmах ҳолатида 2-4 соат. 500 мг препарат перорал қабул қилинганидан кейин ўпка тўқимасидаги Сmах-11,3 мкг/г; ТСmах эса – 4-6 соат. Левофлоксацин оз миқдорда орқа мия суюқлигига киради. Суткада 500 мг левофлоксацин перорал қабул қилинганидан кейин даволашнинг учинчи куни препарат қабул қилинганидан кейин 2, 6 ва 24 соатдан кейин простата бези тўқимасида Сmах мувофиқ.-8,7 мкг/г, 8,2 мкг/г ва 2,0 мкг/г. Простата бези/плазма концентрация нисбати ўртача -1,84. 500 мг препарат қабул қилинганидан кейин сийдикдаги Сmах ўртача қиймати 8-12 соатдан кейин-200 мкг/л. Жигарда препаратни катта бўлмаган қисми оксидланади ва/ёки дезацетилланади. Ярим чиқарилиш даври (Т1/2)-6-8 соат. Организмдан асосан буйраклар орқали (қабул қилинган дозанинг тахминан 85%) калава фильтрацияси ва найчалар секрецияси йўли билан чиқарилади. Левофлоксациннинг ичга қабул қилинган дозасининг 4% ичак орқали 72 соат давомида чиқарилади. Буйраклар фаолиятининг бузилишларида ва буйрак клиренсини камайишида Т1/2 ошади. Клиник синовларда эркак ва аёлларда препаратнинг фармакокинетикасида фарқлар аниқланмаган.\nПрепаратга сезгир микроорганизмлар чақирган инфекцион- яллиғланиш касалликларида қўлланади:\nқуйи нафас йўлларининг (сурункали бронхнинг зўрайиши, касалхонада ва касалхонадан ташқари пневмония);\nПрепаратни ичга, овқатланиш вақтида ёки овқат қабуллари орасидаги танаффусда, чайнамасдан, етарли миқдордаги суюқлик билан бирга қабул қилиш керак.\nАтоннинг дозалари инфекцияни характери ва оғирлиги, шунингдек тахмин қилинган қўзғатувчининг сезгирлиги билан белгиланади. Буйраклар фаолияти меъёрий бўлган катталар учун (креатинин клиренси (КК) >50 мг/мин) тавсия қилинадиган доза:\nПневмонияларда- 500 мг суткада 1 ёки 2 марта 7-14 кун давомида;\nБуйрак ва сийдик-чиқариш йўлларининг асоратланмаган инфекцияларида – 250 мг (1/2 таблетка) суткада 1 марта 3 кун давомида;\nСийдик-чиқариш йўлларининг асоратланган инфекцияларида – 250 мг (1/2 таблетка) суткада 1 марта 7-10 кун давомида;\n50-20 19-10 <10 (гемодиализни ва ДАПД* ҳам қўшиб)\n250 мг дозани тўғирлаш талаб қилинмайди 250 мг дан ҳар 48 соатда, агарда сийдик-чиқариш йўлларининг инфекциялари оғирлашмаса, у ҳолда дозани тўғирлаш талаб қилинмайди Дозани тўғирлаш мумкинлиги тўғрисида маълумотлар йўқ\nЖигар фаолиятини бузилишида дозани махсус танлаш талаб қилинмайди, чунки левофлоксацин жигарда фақат аҳамиятсиз даражада метаболланади ва асосан буйраклар орқали чиқарилади. Агарда препаратни қабул қилиш ўтказиб юборилган бўлса, иложи борича тезроқ, кейинги қабул қилиш вақти яқинлашгунича қабул қилиш керак. Кейин левофлоксацинни схема бўйича қабул қилишни давом эттириш керак. Даволашнинг давомийлиги касалликнинг турига боғлиқ (юқорига қаранг). Барча ҳолларда даволашни касалликнинг белгилари йўқолганидан кейин 48 дан 72 соатгача давом эттириш керак.\nОвқат ҳазм қилиш тизими томонидан: кўнгил айниши, қусиш, диарея (шу жумладан қон билан), овқат ҳазм бўлишини бузилиши, иштаҳани пасайиши, қоринда оғриқ, сохтамембраноз колит, “жигар трансминазалари” фаоллигини ошиши, гипербилирубинемия, гепатит, дисбактериоз.\nЮрак-томир тизими томонидан: артериал босимни пасайиши, томирли коллапс, тахикардия, QT оралиғини узайиши, хилпилловчи аритмия.\nМоддалар алмашуви томонидан: гипогликемия (иштаҳани ошиши, кўп терлаш, қалтираш, асабийлик), гипергликемия (оғизни қуриши, чанқоқлик, кўп сийиш, чарчоқлик, кўришни туманлашиши, терини қуруқлиги ёки қичиши, аритмия).\nНерв тизими томонидан: бош оғриғи, бош айланиши, ҳолсизлик, уйқучанлик, уйқусизлик, тремор, безовталик, парестезиялар, қўрқув, галлюцинациялар, эс-хушни чалкашиши, депрессия, ҳаракат бузилишлари, тиришишлар.\nАллергик реакциялар: терини қичиши ва қизариши, терини ва шиллиқ қаватларини шишиши, эшакеми,хавфли экссудатив эритема (Стивенс-Джонсон синдроми), токсик эпидермал некролиз (Лайелл синдроми), бронхоспазм, бўғилиш, анафилактик шок, аллергик пневмонит, васкулит.\nБошқалар: фотосенсибилизация, астения, порфирияни кучайиши, турғун иситма, суперинфекциянинг ривожланиши.\nЭҳтиёткорлик билан: кексалик ёши (буйраклар фаолиятини йўлдош пасайишининг юқори эҳтимоли сабабли), глюкоза-6-фосфатдегидрогеназа танқислиги.\nХинолонларни ва ўз навбатида тиришишга тайёргарлик бўсағасини пасайтириш қобилиятига эга моддалар билан бир вақтда қўлланганида, тиришишга тайёргарлик даражасини яққол пасайиши тўғрисида маълумотлар бор. Бу тенг даражада, шунингдек, хинолонлар, теофилин, фенбуфен ёки уларга ўхшаш ностероид яллиғланишга қарши воситаларни бир вақтда қўлланганига ҳам тегишли.\nГлюкокортикостероидларни қабул қилиши пайларнинг узилиши хавфини оширади. Левофлоксацин варфариннинг антикоагулянт фаоллигини кучайтиради.\nЛевофлоксациннинг чиқарилиши (буйрак клиренси) циметидин ва пробенецид таъсири остида буйракларда левофлоксацинни найчалар секрециясини блоклаши мумкинлиги туфайли бироз секинлашади. Бу ўзаро таъсир энг авволо буйраклар фаолиятини бузилиши бўлган беморлар учун клиник аҳамиятга эга эканлигини таъкидлаш керак. Левофлоксацин циклоспоринни ярим чиқарилиш даврини оширади.\nПрепаратни темир, рух тузларининг препаратини, антацидларни ва сукральфатни қабул қилишдан камида 2 соат олдин ёки 2 соат кейин қўллаш керак.\nАтон препарати билан даволаш вақтида тери қопламаларини шикастланишидан (фотосенсибилизация) сақланиш учун қуёш ва сунъий УБ-нурларидан сақланиш керак Тендинит, сохтамембраноз колит, аллергик реакцияларнинг белгилари пайдо бўлганида препарат дарҳол бекор қилинади.\nАтон ва варфарин бир вақтда қўлланганида протромбин вақтини ва коагулянтнинг бошқа кўрсаткичларини синчков мониторинги керак.\nПрепарат гипогликемик препаратлар билан бир вақтда қўлланганида қон плазмасида глюкозанинг концентрациясини синчков мониторинги тавсия қилинади.\nАтон препарати билан даволаниш даврида автотранспортни ҳайдаш ва диққатни юқори жамлашни ва тезкор психомотор реакцияларини талаб қиладиган потенциал хавфли фаолият турлари билан шуғулланишда эхтиёткорликка риоя қилиш керак.\nСимптомлари: эс-хушни чалкашиши, бош айланиши, эс-хушни бузилиши, тиришишлар, кўнгил айниши, қусиш ва шиллиқ қаватларининг эрозив шикастланишлари.\n500 мг таблеткалар №6 (3х2), №10 (1х10), №20 (2х10) контур-уяли ўрамда.


Ўзбекистон Қизил китоби | Ekobarqaror\nCategory Archives: Ўзбекистон Қизил китоби\n31.10.2017 Nargis Qosimova\tФикр билдиринг\nУргут левозебринаси булиминидлар оиласига мансуб бўлиб,заиф, табиатан камёб, локал тарқалган эндемик тур саналади.\nМазкур жонзот Ургут қишлоғи атрофидаги Зарафшон тизмасида тарқалган. Ўзбекистондан ташқарида Афғонистонда учраши маълум. Тоғларнинг денгиз сатҳидан 900-1500 м баландликда буталар билан қопланган майда тошли ёнбағирларида яшайди. Сони кам топилмалар орқали маълум. Яшаш тарзи кам ўрганилган. 1,5-2 йилгача яшайди. Тухум қўяди.\nДарахт ва буталарнинг қирқилиши натижасида яшаш жойларининг йўқ қилиниши, яйловдан чорвачиликда ҳаддан ташқари фойдаланиш Ургут левозебринасининг камайиб кетишига олиб келган. Улар махсус кўпайтирилмаган.\nГулсара МЕНГЗИЯЕВА тайёрлади\n20.10.2017 Nargis Qosimova\tФикр билдиринг\nУчтишли сутлама жуда камёб, эндемик тур бўлиб, Ўзбекистоннинг жанубида ўсади. Унинг бўйи 6-15 см бўлиб, туксиз, кўк-яшил рангли, бир йиллик ўтдир. Пояси қисқа, асосан шохланган. Поядаги барглари бандсиз, текис қиррали, пастки 2 жуфт барглари қарама-қарши, қолганлари навбат билан жойлашган. Узунлиги 4,5-5 мм. Гулолди барглари қарама-қарши жойлашган, қалами, узунлиги 10-15 мм, эни 1,5-4 мм, учта томирли. Тўпгули айри бўлиб шохланган, тарвақайлаган. Кўсакчасининг узунлиги 3-3,5 мм, эни 2-2,5 мм. Уруғи чўзиқ, олти қиррали, узунлиги 1,5-2 мм, оқиш ёки кулранг.Апрель ойларида гуллаб, май-июнда меваси етилади.\nСутламадошлар оиласининг мазкур вакили Сурхондарё вилоятининг Сурхон-Шеробод водийсида тарқалган бўлиб, гипсли ва шўр тупроқли ёнбағирларда ўсади. Ўсимлик уруғидан кўпаяди. Учтишли сутламанинг сонини сақлаб қолиш учун махсус муҳофаза чоралари ишлаб чиқилмаган.\n14.08.2017 Nargis Qosimova\tФикр билдиринг\nОрхидеянамо гулсафсар Ғарбий Тянь-Шаннинг камёб эндемик ўсимлигидир. Илдизи урчуқсимон, бир оз йўғонлашган кўп йиллик пиёзли ўт. Пиёзининг қалинлиги 1,5–2,5 см бўлади. Пояси 15–25 см, барглари бир-биридан муайян оралиқда жойлашган. Гуллари оч-сариқ, гуллаш охирида бинафшаранг тус олади. Апрель ойида гуллаб, меваси май ойида пишади.\nАдир ва тоғ минтақаларининг тошли-шағалли ёнбағирларида ўсувчи ушбу ўсимлик Тошкент вилоятининг Қурама (Оҳангарон дарёси ҳавзаси), Чотқол (Одамтош, Сўқоқ, Чотқол биосфера қўриқхонаси, Чимён), Қоржантоғ (Оқтош), Писком (Ойгаинг, Майдонтол ҳавзасида учрайди) тизмаларида тарқалган. Ўзбекистондан ташқарида Қозоғистон ва Тожикистонда тарқалган.\nГулсафсардошлар оиласининг мазкур вакилининг сони аниқланмаган. Уруғидан кўпаяди. Ўзбекистон Республикаси Фанлар Академияси Ботаника боғи ва бошқа мамлакатларнинг ботаника боғларида ўстириб келинмоқда.\nТур Чотқол биосфера қўриқхонасида ва Угом-Чотқол миллий табиат боғида муҳофаза остига олинган.\nДашт қора илони Ғарбий Тянь-Шань тоғ тармоқларида, Чирчиқ ва Сирдарё воҳаларида тарқалган. Ўзбекистондан ташқарида Қозоғистон жануби ва Балхашбўйи, Қирғизистон жануби, Тожикистон шимолида учрайди. Ғарбий ва Шарқий Европа жанубида, Молдавияда, Озарбайжонда, Туркиянинг шимоли-шарқида, Эроннинг шимолида – бошқа кенжа турлари маълум.\nМазкур илонлар дарё қайирлари ва кўл соҳиллари, баъзан тоғ ва тоғ этакларидаги қуруқ даштларда ҳаёт кечиради. Маълумотларга кўра, XX асрнинг 70–йилларида локал популяцияларда гектарига 10–12 дона учрар эди. Ҳозирда сони жуда камайиб кетган.\nМарт–октябрь ойларида фаол ҳаёт кечиради. Тошлар остида, тупроқ ёриқларида, кемирувчилар инида беркинади ва ўша ерда қишлайди. Март–май ойларида жуфтлашади. Август–сентябрда болалайди. Асосий озуқаси ҳашаротлар, ўргимчаксимонлар, майда калтакесаклар, қушлар ва сутэмизувчилар ҳисобланади. Ерларнинг ўзлаштирилиши, пестицидларнинг қўлланиши, одамлар томонидан таъқиб қилиниши турнинг камайиб кетишига олиб келмоқда. Ҳозирда Тошкент ҳайвонот боғида ва ЎзР ФА Зоология институти серпентариясида бир неча марта насл олинган.\nДашт қора илони Угом-Чотқол миллий боғида муҳофаза остига олинган. Европа популяциялари СИТЕСнинг I-иловасига киритилган.\n19.07.2017 Nargis Qosimova\tФикр билдиринг\nКесселринг савринжони Ўрта Осиёда камайиб бораётган эндемик ўсимлик ҳисобланади. Кўп йиллик тугунак пиёзли ўт бўлиб, пиёзи чўзиқ тухумсимон, диаметри 1–3,5 см., қобиғи дағал, қора қўнғир рангли бўлади. Барглари 3–6 тагача, гуллари 1–4 та, оқ ранглидир. Февраль ойида гуллаб, меваси май–июнь ойларида етилади.\nТошкент, Навоий, Самарқанд, Қашқадарё, Жиззах, Сурхондарё вилоятларининг Ғарбий Тянь-Шань (Қурама, Чотқол тизмалари)да, Помир-Олой (Туркистон, Зарафшон, Ҳисор, Нурота, Кўҳитанг тизмалари ва Чўлбайир тоғлари) тарқалган. Ўзбекистондан ташқарида Қозоғистон, Тожикистон, Қирғизистонда учраши маълум.\nСавринжонлар оиласига мансуб ушбу ўсимлик тоғ этакларидан то тоғ юқори қисмигача бўлган жойларда майда жинсли тупроқли ва шағалли ёнбағирларда ўсади. Табиатда якка-якка ҳолда ва тўп-тўп бўлиб учрайди. Гулларининг кўп миқдорда йиғиб олиниши ва ўсимлик тарқалган ҳудудларда чорва молларининг кўплаб боқилиши сони тобора камайиб бормоқда. Ўзбекистон Республикаси Ботаника боғида 1967 йилдан буён экилиб келинади. Чотқол, Зомин, Сурхон, Китоб, Нурота қўриқхоналарида, Зомин ва Угом-Чотқол миллий табиат боғларида муҳофаза остига олинган.\nГабергауэр прионикси Ғарбий Тянь-Шань, ғарбий Помир-Олой, Нурота тоғларида тарқалган заиф, табиатан камёб, мозаик тарқалган турдир. Ўзбекистондан ташқарида Туркманистон, Тожикистон, Қирғизистон, Қозоғистон, Эрон, Афғонистон, Туркия, Исроил, Кавказортида ҳам учрайди. Паст тоғларнинг шағалли ва тупроқли ҳудудлари мазкур ҳашаротларнинг ҳаёт кечиришлари учун қулай жойдир.\nГабергауэр прионикси жуда кам учрайди. Йилига бир марта насл беради. Учиши ва тухум қўйиши июнь-август ойларига тўғри келади. Турли ўсимликларнинг гулларида, асосан, мураккабгулдошларда озиқланади. Уларнинг урғочилари чигирткасимонларни овлайди, уларни фалажлаб, ерда ковланган инига жойлаштиради, сўнг улардан бирига тухум қўяди.\nЧўл зонасидаги қўриқ ерларнинг хўжалик мақсадларида ўзлаштирилиши, ерни шудгорлаш, яйловдан чорвачиликда ҳаддан ташқари фойдаланиш сабабли ушбу ҳашаротларнинг сони камайиб кетган.\nГабергауэр прионикси махсус кўпайтирилмаган. Нурота қўриқхонасида муҳофаза остига олинган. Турни сақлаб қолиш мақсадида яшаш жойларини ва сонини мукаммал ўрганиш лозим.\n06.07.2017 Nargis Qosimova\tФикр билдиринг\nОқишқанотлилар оиласининг мазкур вакили Боботоғ тоғидаги Катта- Бисмил массивида тарқалган. Ўзбекистондан ташқарида Тожикистон, Туркманистон ҳамда Эронда учрайди. Ушбу капалаклар ўсимликлари жуда кам даштлашган гилли тик жарликларни макон тутади.\nТомирис бир йилда бир марта насл беради. Учиши ва тухум қўйиши март-апрель ойларига тўғри келади. Қурти март ойининг охиридан циматокарпусда яшайди. Апрель-май ойларида ғумбакка айланади. Ғумбаги озуқа ўсимлигининг пастки қисмида, тупроқ ёки ўсимлик қолдиқлари орасида қишлайди.\nХўжалик фаолияти ва яйловдан чорвачиликда ҳаддан ташқари фойдаланиш сабабли капалаклар озиқланадиган ўсимликлар нобуд бўлмоқда. Ушбу омил капалаклар сонининг камайиб кетишига олиб келмоқда.\nТомирисни кўпайтириш чоралари кўрилмаган. Турни сақлаб қолиш мақсадида яшаш жойларини муҳофаза қилиш лозим.\n05.07.2017 Nargis Qosimova\tФикр билдиринг\nТухумоёқ илдизбош кармакдошлар оиласига мансуб ўсимлик бўлиб, Жанубий Помир-Олойдаги жуда камёб, эндемик ўсимлик ҳисобланади. Сурхондарё вилоятининг Келиф-Шеробод тепаликларида тарқалган. Ўзбекистондан ташқарида Туркманистонда ҳам учраши маълум.Асосан олажинсли паст тоғлардаги кулранг соз тупроқларда ўсади.\nМазкур ўсимлик кўп йиллик, 40-60 см баландликдаги йўғон илдизли, тухумсимон каудексга ўтувчи ўсимлик. Барча барглари илдиз бўғизида жойлашган, бандли, серэт, ромбсимон, узунлиги 5-15 см, эни 1,5-2,5 см. Гулбанди 2-4 та, тўғри, шохланган. Косачасининг узунлиги 7-8,5 мм бўлиб, қалин туклар билан қопланган. Гултожи қизил-бинафша рангда бўлади.\nЕрларнинг қисқариши ва чорва молларининг боқилиши туфайли ўсимлик сони камайиб кетган. Ҳозирда ўсимликнинг маданийлатирилганлиги ҳақида маълумотлар йўқ. Тухумоёқ илдизбошни сақлаб қолиш учун махсус муҳофаза чоралари ишлаб чиқилмаган.\nОЛОЙ ХИЁЛИ (Пузырница алайская)\n07.06.2017 Nargis Qosimova\tФикр билдиринг\nИтузумдошлар оиласига мансуб мазкур ўсимлик Олой ва Туркистон тоғларида ўсувчи жуда камёб, эндемик тур ҳисобланади.\nУнинг бўйи 50 см га етади, поялари кўп, ёйиқ сийрак, оддий ва безчали туклар билан қопланган. Гуллари қисқа, мевасининг етилишига қараб узайиб борадиган, безчасимон тукли бандларда ўрнашган. Гултожи қўнғироқсимон, узунлиги 10-15 мм, хира пушти рангли. Мевасининг узунлиги 10-12 мм бўлиб, кўсакча кўринишига эга.\nОлой хиёли Фарғона вилоятининг Олой тизмасида, Шоҳимардон ва Сўх дарёларининг ҳавзаларида учрайди. Ўзбекистон Республикасидан ташқарида Қирғизистон, Тожикистон (Туркистон тизмаси: Ворух, Хўжабақирган қишлоқлари атрофлари)да ҳам тарқалган.\nЎсимлик денгиз сатҳидан 1800-2000 м баландликда қояларнинг сояларида, бутазорларнинг тагларида, арчазорларда ва очиқ ерларда ўсади. Олой хиёли жуда сийрак тарқалган бўлиб, турли ёшдаги ўсимликларнинг умумий сони 8000 тупдан ошмайди.\nМаҳаллий аҳоли томонидан доривор ўсимлик сифатида кўплаб ишлатилиши сабабли ўсимлик сони камайиб кетган. Табиий шароитда экиб ўстирилганда ижобий натижа бермаган. ЎзР ФА Ботаника боғида 1973 йилдан буён ўстириб келинади. Махсус муҳофаза тадбирлари ишлаб чиқилмаган.\nСИРДАРЁ КУРАКБУРУНИ (ФИЛБЎЙИН) (Сырдарьинский лопатонос)\nМазкур балиқ Сирдарёнинг бутунлай йўқ бўлиб кетиш арафасида турган эндемик реликт тури саналади. Ҳозирда ТМХИ Қизил рўйхатига киритилган.\nУшбу балиқлар илгари Сирдарёнинг бошидан этагигача учрар эди. Ҳозирда фақат дарёнинг этагидагина сақланиб қолган бўлиши мумкин, деган тахминлар бор. Ўзбекистондан ташқарида Қозоғистон, Тожикистонда ҳам учрайди. Сирдарё куракбуруни дарёнинг чуқурлиги 1,5-2 метр, туби қумли ва лойли жойлари ҳамда лойқа оқар сувларда яшайди.\nДарёларда турғун ҳаёт кечирувчи ушбу балиқлар 6 ёшда жинсий вояга етади. Апрель ойида урчийди. 850-3800 та атрофида увулдириқ ташлайди. Уларнинг асосий озуқаси сув ҳашаротлари личинкаларидир.\nСўнгги пайтларда Сирдарё оқимини сунъий тартиблаштириш натижасида табиий сув режимининг ўзгариши ва сувининг ифлосланиши улар сонининг кескин камайиб кетишига олиб келди. Бундан ташқари, браконьерлик ҳам балиқларнинг қирилиб кетишига омил бўлмоқда.\nБалиқлар СИТЕСнинг II иловасига киритилган бўлиб, уларни овлаш тақиқланган. Сақланиб қолган балиқларни топиш, уларни кўпайтиришни йўлга қўйиш, тур топилган жойларда сув қўриқхоналари ташкил этиш турни сақлаб қолиш ва кўпайтиришга хизмат қилади.\n22.05.2017 Nargis Qosimova\tФикр билдиринг\nГулсафсардошлар оиласининг вакили бўлган мазкур ўсимлик Ғарбий Помир-Олойда учрайдиган камёб эндемик тур саналади.Барглари ўроқсимон, эни 3-4 см, силлиқ, четлари оқ ҳошияли, учи ўткир. Гуллари сариқ тусда, 1-2 та бўлади. Апрель ойида гуллаб, май ойида мева беради.\nСветлана гулсафсари Қашқадарё вилояти Ҳисор тизмасинингғарбий қисми – Қашқадарё вилояти ҳавзаси (Қизилча, Қўрғонтош, Торқопчиғай қишлоқлари атрофи)да тарқалган. Асосан қизил қумтошли тупроқларда ўсади. Мазкур тур табиий ўсиб турган жойларининг қисқариши ва чорва молларининг боқилиши туфайли камайиб кетган. Ушбу камёб турни сақлаб қолиш учун муҳофаза чораларини ташкиллаштириш лозим.\n21.05.2017 Nargis Qosimova\tФикр билдиринг\nТошқоллар оиласига мансуб мазкур умуртқасиз ҳайвон йўқ бўлиб кетаётган локал эндемик тур ҳисобланади.\nАнтия Сандиқли чўлининг Шимоли-ғарбий қисми (Аму-Бухоро канали)даги чўлларнинг мустаҳкамлашган ва ярим мустаҳкамлашган қумли массивлари, тепаликлар ўртасидаги сойликларда яшайди. Ўзбекистондан ташқарида Туркманистон, Эрон ҳудудларида учратиш мумкин.\nМазкур умуртқасиз ҳашарот кам ўрганилган. Йилда бир марта насл бериши маълум. Вояга етган антиялар апрель-май ойларида фаол ҳаёт кечиради. Асосан, бўғимоёқлилар, майда калтакесаклар билан озиқланади.\nЧўл қўриқларининг хўжалик мақсадларида ўзлаштирилиши, шудгорлаш ва яйловдан чорвачиликда ҳаддан ташқари фойдаланиш, шунингдек, коллекция мақсадлари учун йиғиш улар сонининг камайиб кетишига сабаб бўлмоқда.\nАнтияларни сақлаб қолиш мақсадида яшаш жойлари, сони, ҳаёт тарзини мукаммал ўрганиш, яшаш ҳудудларида муҳофазасини ташкиллаштириш лозим.


Жисмоний имкониятлари чекланган қиз ҳасрати: “Аллоҳни танишни истайман” (видео) | Azon.uz - Ахборот-таҳлилий портал\nЖисмоний имкониятлари чекланган қиз ҳасрати: “Аллоҳни танишни истайман” (видео)\n4730 10:00 31.12.2017\nКуни кеча muslimaat.uz сайтига «Аллоҳни танишни истайман» номли видеоролик жойланди.\nУнда жисмоний имкониятлари чеклангани сабаб барча соғлом ёшлар қатори диний илм олиш имкониятидан маҳрум бўлган ҳолда, Аллоҳни танишга интилган, динини ахтарган қизнинг қалбида жўш урган туйғулари ҳамда фикрлари ҳавола этилган. Сиз ва мен каби равон гапира олмайдиган муслима қиз биздан мол-дунё ёки дунёдаги ҳашаматли қасрни сўрамаяпти. Биргина истаги бор. У ҳам бўлса ёлғиз Роббисини таниш.\nНаргиза секталар таъсирига тушиб қолган собиқ синфдошлари таклифига кўра, улар билан черковда диний таҳсил олиш, Аллоҳни таниш учун онасидан изн сўрайди… Онаизор эса қизини уларнинг таъсиридан қутқариб қолиш ҳамда Ислом дини борасида унга етарлича илм бериш чораларини ахтара бошлайди.\n“Мен рус мактабда ўқиганман. Ҳозирда рассомчилик коллежида таҳсил оляпман. Рус мактабида ўқиганимиз сабабли кўп ўзбек ўртоқларимиз рус синфдошларимизнинг тарғиботи билан черковга қатнаб, диний билим ола бошлашди. Менинг ота-онам эса: “Қизим, биз мусулмонмиз. Черковга боришингга асло изн бермаймиз”, деб боришимга рухсат беришмади.\nМен ҳам ўз динимни танишни, билишни хоҳлайман. Ислом ўзи қандай дин? Эшитмаганим, гапиролмаганим учун эса динимни ўрганишда жуда кўп муаммоларга дуч келяпман. Аллоҳ ҳақида, Пайғамбаримиз Муҳаммад алайҳиссалом ҳақларида билишни истайман. Онам тушунтирмоқчи бўладилар, аммо ҳамма саволимга ҳам жавоб беролмайдилар. Чунки улар кар-соқовлар тили бўлмиш сурдочани яхши билмайдилар. Шунингдек, Ислом дини борасида ҳам илмлари етарли эмас”, дейди Наргиза.\nСуҳбат давомида Наргиза бу муаммо юзасидан онаси билан мутасадди ташкилотларга икки маротаба (!) мурожаат қилганини аммо мурожаат жавобсиз қолдирилганини билдиради (амалдаги қонунчиликка кўра ариза ёки шикоят масалани мазмунан ҳал этиши шарт бўлган давлат органига, ташкилотга ёки уларнинг мансабдор шахсига келиб тушган кундан эътиборан ўн беш кун ичида, қўшимча ўрганиш ва (ёки) текшириш, қўшимча ҳужжатларни сўраб олиш талаб этилганда эса, бир ойгача бўлган муддатда кўриб чиқилиши керак).\n“Мени ҳамиша бир савол қийнайди: нега бошқа динлар, хусусан христиан динида кар-соқовларга ўз динини тушунтириш жуда кучли йўлга қўйилган. Лекин бизда гапиролмайдиганларга Ислом динини ўргатиш, етказиш хусусида ҳеч ким бош қотирмайди? Ёки шундай мактаблар бор-у, биз бехабармизми?\nЖисмоний имконияти чекланган ёшлар кўплигига ишонаман. Уларнинг диний илм эгаллашларига ёрдам берадиган ташкилотлар борми? Синфдошларимнинг эътирофича, черковда уларнинг барча диний саволларига жавоб бериш билан бирга моддий рағбатлар ҳам кўрсатилар экан. Бу иш билан махсус сурдо-таржимонлар шуғулланишар экан”,деб айтади Наргиза.\nСуҳбат давомида Наргиза нимани орзу қилишига ҳам тўхталади. “Президентимиз Шавкат Мирзиёев бизга ўхшаган кар-соқовлар учун диний ўқув даргоҳлари очиб беришларини истайман. Бу улкан эзгу иш билан Ислом динидан бехабарлиги боис бошқа динларга, секталарга кириб кетаётган неча-неча ўзбек йигит-қизлари ўз динларига қайтишлари мумкин бўларди. Шахсан, мен билан битта синфда ўқиган ўзбек йигит-қизлар, яъни собиқ синфдошларим ҳозирда черковга қатнаб, Аллоҳ ҳақида илм олаётганларига гувоҳман…\nМен келгусида Ислом динини бирор олий даргоҳда ўрганишни истайман. Ва ўрганган барча диний илмларимни менга ўхшаб динини қидираётган жисмоний имконияти чекланган йигит-қизларга етказишни хоҳлайман”, деб қўшимча қилади Наргиза.\nҚайд этиш керакки, Ўзбекистон президенти Шавкат Мирзиёев 1 декабрь куни «Ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида»ги фармонга имзо чекди. Унга кўра ногиронлик белгиси бўйича камситишга йўл қўймаслик, ногиронлиги бўлган шахсларнинг ҳуқуқлари, эркинликлари ва қонуний манфаатларини рўёбга чиқаришда тенг шароитларни ва уларни бузганлик учун жавобгарликнинг муқаррарлигини таъминлаш белгиланди.\n“Атрофимиздаги аксарият одамлар: “Ўзим учун!” деб яшашни ёқтирадилар. Мен эса ҳамманинг: “Ўзгалар учун ҳам”, деб яшашларини истаган бўлардим… Бундай дейишимга сабаб, кўпчилик кишиларнинг жуда худбинлашиб кетганларига гувоҳ бўламан. Уларнинг Аллоҳ учун ўз илмидан, манфаатидан ўзгаларга улашиб яшашларини истайман.\nМен сингари кар-соқовлар, яъни имконияти чекланганларга ҳам исломий олий даргоҳларда диний илм эгаллаш имкониятлари йўлга қўйилса, беҳад хурсанд бўлардим. Яна ўқув даргоҳларида исломий илмларни эгаллаган ёшлар билганларини ҳаётга татбиқ этиб яшай олишларини Аллоҳдан сўрайман”, дейди суҳбат сўнггида Наргиза.\nЭслатиб ўтамиз, Шавкат Мирзиёев 1 сентябрь куни Ҳазрати Имом (Ҳастимом) мажмуасида давлат ва жамоат ташкилотлари, Мусулмонлар идораси раҳбарияти, имом-хатиблар, маҳалла фаоллари билан суҳбат чоғида мамлакатимиздаги диний йўналишдаги тўққизта ўрта махсус ва иккита олий таълим муассасаси Ислом цивилизацияси маркази ихтиёрига ўтказилиши ҳақида айтиб, яна нечта ўрта махсус ислом билим юрти кераклиги ҳақида таклиф киритишни сўраган эди.\nТиббий ёрдам кўрсатишни рад этганларга қандай жазо бор?\n348 15:00 30.07.2020\n9819 18:00 26.07.2020\n1489 13:00 08.07.2020\n1369 12:06 06.07.2020\n1127 21:00 22.06.2020\n1256 07:00 20.06.2020


Давлат божхона қўмитасида 2018 йил 9 ойлик фаолият якунларига бағишланган Ҳайъат йиғилиши бўлиб ўтди\nДавлат божхона қўмитасида 2018 ...\n2018 йил 15 октябрь куни Давлат божхона қўмитасида жорий йил 9 ойлик фаолият якунларига бағишланган Ҳайъат йиғилиши бўлиб ўтди. Видеселектор шаклида ташкил қилинган тадбирда Қорақалпоғистон Республикаси, вилоятлар ва Тошкент шаҳри божхона бошқармалари, “Тошкент-АЭРО” ихтисослаштирилган божхона комплекси, Олий ҳарбий божхона институти ва Миллий кинология маркази шахсий таркиби иштирок этди.\nТадбирда дастлаб Ўзбекистон Республикаси Президентининг 2018 йил 11 сентябрдаги “Ҳудудларда тадбиркорлик ташаббуслари ва лойиҳаларини жадал амалга оширишни ташкил этиш чора-тадбирлари тўғрисида” ПҚ-3939 қарори ижроси доирасида божхона органлари томонидан амалга оширилаётган ишлар атрофлича муҳокама қилинди.\nХусусан, тадбиркорликни қўллаб-қувватлаш ва ривожлантириш бўйича ҳудудий гуруҳлар таркибидаги божхона мутасаддиларининг фаоллиги ва жонбозлигини янада ошириш, тадбиркорларнинг муаммоларини бартараф этиш йўлида бор имкониятларини сафарбар этиш зарурлиги қайд этилди.\nҲайъат ишида божхона органларининг 2018 йилнинг 9 ойи давомидаги фаолияти якунлари ва келгусидаги вазифалари муҳокама қилинди.\nТаъкидланганидек, Ўзбекистон Республикасини 2017-2021 йилларда ривожлантириш Ҳаракатлар стратегияси доирасида божхона маъмурчилигини кучайтириш, амалиётга жорий этилган ахборот-коммуникация технологияларини такомиллаштириш, божхона расмийлаштирув жараёнларини соддалаштириш ва тўловлар йиғилувчанлигини ошириш ҳамда истиқбол режа кўрсаткичларини сўзсиз бажарилишини таъминлашда божхона органлари томонидан муайян ишлар амалга оширилмоқда.\nНатижада, ҳисобот даврида давлат бюджетига ундирилиши лозим бўлган божхона тўловлари бўйича белгиланган режа 115 % га бажарилди.\n2018 йилнинг ўтган 9 ойи давомида тадбиркорлик субъектларига божхона тўловларидан 30,6 трлн. сўмлик имтиёзлар қўлланилган бўлиб, бу рақобатбардош маҳсулот ишлаб чиқариш, ушбу жараёнларга замонавий техника ва технологияларни татбиқ этиш, ишчи ўринларни кўпайтириш ва инновацион ғоялар устида изланишга хизмат қилмоқда.\nРеспубликамиз божхоначилари томонидан контрабанда ва божхона қонунчилиги бузилишига қарши курашиш йўналишида ўтказилган тадбирлар ва божхона кўриклари натижасида 7,9 мингдан ортиқ ҳуқуқбузарликлар аниқланиб, 94,3 млрд. сўмлик товарлар олиб қўйилган.\nЙиғилишда жисмоний ва юридик шахсларнинг мурожаатлари билан ишлаш аҳволи ҳам атрофлича муҳокама қилинди. Ҳисобот даврида божхона органларига 2,7 мингдан ортиқ мурожаатлар келиб тушган бўлиб, уларнинг асосий қисми божхона органлари хизматига кириш, қайта тиклаш ва ротация қилиш, божхона тўловларидан имтиёз ва префренциялар олиш масалаларига доирдир.\nШунингдек, тизимда коррупцияга қарши муросасиз муҳитни шакллантириш, мансабдор шахсларни пора эвазига ўзига оғдиришга уринган шахсларни фош қилиш, бу борада намуна кўрсатган ходимларни рағбатлантириш масалалари чуқур таҳлил қилинди.\nЙиғилишда жорий йилнинг 9 ойи давомида божхона органлари фаолиятида йўл қўйилган айрим камчиликлар кескин танқид қилиниб, бунга йўл қўйган марказий аппарат ва ҳудудий божхона бошқармалари бошлиқларининг ахборотлари эшитилди.\nЙиғилишда ташкилий масалалар кўрилди. Хизмат сифатини яхшилаш, бўш бўлиб турган лавозимларни тажрибали ходимлар билан жамлаш мақсадида ҳудудий божхона бошқармаларининг 2 нафар бошқарма бошлиғи ўринбосари бошқа ҳудудларга ротация қилинди. Шунингдек, юклатилган вазифаларни бажариб, тизимда ўрнак кўрсатиб хизмат қилаётган 3 нафар ёш бўлим бошлиқлари ҳудудий божхона бошқармаларига бошлиқ ўринбосари этиб тайинланди.


4та мактаб фойдаланишга берилди\nТўнғич Президент куни арафасида Мақтаарал туманида 4та мактаб фойдаланишга топширилди. Уларнинг очилиш маросимида туман ҳокими ўринбосари Алтин Ешанқулова ва туман инсон салоҳиятини ривожлантириш бўлими мудири Муратбек Серикбаев иштирок этиб, аҳолини шодиёна билан қутлади.\n– Эл эзгулигига берилаётган Ийиржар қишлоқ округидаги 200 ўринли “Мақтажан” умумий ўрта мактаби, Жанажўл қишлоқ округи Арайли қишлоғидаги С. Датули номидаги умумий ўрта мактаб, Қарақир қишлоғидаги 100 ўринли\nА. Туяқбаев номли умумий ўрта мактаб ва Ж. Қалшўраев қишлоғидаги 200 ўринли Қ. Абдалиев номидаги мактаб – Мустақилликнинг 30 йиллигига ажойиб туҳфа бўлди, – деди Алтин Кунтуқизи.\nТаълим даргоҳларидаги физика, химия, информатика, мультимедия ва лингафон хоналари замонавий технологиялар билан жиҳозланган. Янги мактабларда ўқувчилар спорт, санъат, ҳунармандчилик тўгаракларига қатнашишлари мумкин.\nТаъкидлаш жоизки, жорий йилда Мақтаарал туманида 13та мактаб қурилиши юритилмоқда.\nВилоят ҳокимининг матбуот хизмати, 2021-12-04, 03:26 92\n''Оқ либосли фидойилар'' хиёбони очилди 76\nЗаковатли ёшлар беллашуви 72\nҚўш иншоот очилди 157\nКўприк фойдаланишга берилди 119\n''Кўктепа''га байроқ ўрнатилди 76\nҚорабулоқда янги ҳоким 176\n''Рамзлар хиёбони'' қучоқ очди 99\nНазоратга олинди 109


Ҳақиқат ва мифлар: махфий тил, касбу...\nСамарқанднинг маҳобатли обидалари соя солган қадимий кўчаларидаги ширу шакар лаҳжа билан бежанган манзарани лўлиларсиз тасаввур қилиш қийин. Зиёратгоҳлар, бозор-жойларда ҳар қадамда учрайдиган лўлиларга эътибор билан қарасангиз, улар орасидан машҳур ҳинд киноактёрлари қиёфадошларини топишингиз мумкин.\nБиринчи мақола: Саводсиз қолаётган лўли болалари: Айбдор ким, ҳарф танимаган ота-онами, анъаналарми, мактабми ёки ишсизлик?\nЛўлидан чиққан олим, тарих фанлари номзоди Хол Назаров марказий осиёлик лўлиларнинг келиб чиқиши ҳақидаги манбаларни ўрганган. Жумладан, академик Баранников лўлиларнинг асл ватани Ҳиндистон деб, ушбу миллатнинг Ҳиндистондан Эронга ўтказилганлиги ҳақидаги маълумотларни келтирган. Этнографлар Снесаров, Троицкаялар ҳам шу фикрни бошқа далиллар асосида қўллайдилар.\nХол Назаров узоқ йиллар давомида лўлиларнинг турли этнонимлари, халқ ривоятлари, машғулотлари, маданиятидаги қирраларни ўрганиб, Ўрта Осиё лўлиларининг келиб чиқишини Ҳиндистон билан боғлайди. «Ноқулай тарихий шароит лўлиларни ўз юртини ташлаб чиқишига сабаб бўлган», дейди олим. Улар, табиийки, маданийлашган, бой юртга йўл олиши керак эди. Ўрта Осиё бу талабга жавоб берарди. Назаровнинг фикрича, Ҳиндистондан лўлиларнинг Ўрта Осиё ва бошқа давлатларга эмиграцияси эрамизнинг Х асридан бошланган. ХIV аср охирида Темурнинг Ҳиндистонга юриши бу жараённи тезлаштирган.\nТарихчи олим Ҳофиз Шерозий ғазалларида, Бобурнинг «Бобурнома»си, Абул Ғозийнинг «Шажараи турк» асарида лўлилар ҳақида ёзилганлигини таъкидлайди. XVIII асрда битилган Мир Муҳаммад Амин Бухорийнинг «Убайдуллонома»сида Убайдуллохоннинг вазири лўли экани эслатилади.\nБаронга салом айтинг!\nЛўлилар мавзуси билан сафарга отланар эканман, таҳририятдаги қақажон қизлар: «Баронга салом айтинг» дейишди. Барон ҳақидаги гаплар аслида лўлилар атрофидаги мифлардан биридир. Ўзим самарқандликман, мавзу менга азалдан таниш, биламан – ҳеч қанақа барон йўқ. Лўли маҳаллалари бошқаруви Ўзбекистондаги бошқа маҳаллалардан деярли фарқ қилмайди.\nСамарқандда лўлилар компакт тарзда яшайдиган маҳаллалари бир нечта. «Фидокорлар» маҳалласи фуқаролар йиғини раиси Аркадий Садиевнинг маълум қилишича, у бошқараётган ҳудуд аҳолисининг 80 фоизи лўлилардан иборат. Маҳаллада 1024 та оила 469 та хўжаликда яшайди.\n«Фидойилар» аслида ёнма-ён жойлашган икки маҳалла бирлашишидан пайдо бўлган. Аркадий Садиев асосан аралаш миллатлар яшайдиган «Қумлоқ» маҳалласида узоқ йиллар бошчилик қилган. Маҳалла кенгайганда оқсоқоллик яна унинг чекига тушди. Рус, ўзбек, лўлилар бироз ўзгартириб гапирадиган тожик тилларида ҳам мулоқот қила олади.\nАҳоли маҳалла йиғини раисига қайси масалаларда мурожаат қилишади? Уларни маҳалла йиғинига қайси умидлар етаклаб келади? Идорада бир муддат келиб-кетувчиларни кузатиб, мурожаатчиларни тингладик.\nТўрақул Кўчимов дабдустдан «Бутун оила кўчада қолдик» деб гап бошлади. «Кадстримиз бор, пропискамиз бор, домовойимиз бор. Уйнинг бир томони жарлик, жарлик қулаб кетди. Иккинчи томони ариқ. Ёмғир ёққанда сув тошади ҳар сафар. 3-4 йилдан буён ёмғир ёққанда, уйқу йўқ, бир уй бола-чақани уй босмасин деган хавотир билан тонг оттираман», дейди у.\nМаълум бўлишича, март ойи бошларидаги кучли ёғинлардан кейин Турақул ака яшаётган Ғижвудон кўчаси, 52-уй яроқсиз деб топилиб, муҳрлаб кетилган: «Бир-икки кун у-бу эшикларда юрдик. Лекин қачонгача? Мажбур бўлдик, яна муҳрли қоғозни ўзимиз очиб кириб яшаяпмиз. Лекин хавотиримизнинг чеки йўқ».\nАркадий Садиевнинг айтишича, Тўрақул ака оиласи кўчиб ўтиши учун хонадон белгиланган. Лекин бу хонадонни банд қилиб турган одамларни чиқаришда муаммо мавжуд. Аркадий ака, ўрни келганда, ўтган йилларда ўта ташландиқ, ичкарида ҳаммоми, ҳожатхонаси бўлмаган икки қаватли «дом» дан 69 та лўли оиласи «Қорасув» мавзеига кўчирилганини ҳам айтди.\nСуҳбат 12 апрелда бўлиб ўтган эди. Орада яна кучли ёғингарчиликлар бўлиб ўтди. Мақола нашрга тайёрланаётганда хабарлашдик. Кўчимовлар оиласи «Қорасув»га ўтказилибди. Фақат ҳозирча палаткада (!) яшашяпти.\nГулзода Саидова эса маҳалла марказига мактабга ўқимаган қизи ва жиянини олиб келган. Улар учун иш сўрамоқчи.\nАввал келганларида қизлар тикув цехига ишга жойлаштириб қўйилган. Бироқ уддалай олишмаган. (Бунда мактабда таълим олмаганлари таъсири борлигини уларнинг ўзлари тан олишди). Энди фаррошлик иши берилишини исташаяпти. Марказда хоналардан биринг эшигига «... аҳоли бандлиги таъминлаш ва камбағалликни камайтириш бўйича шаҳар ҳокимининг ёрдамчиси» деган ёзув пайдо бўлганидан буён ҳар куни иш сўраб келувчилар топилади.\nАммо 74 ёшли Сафар Мирзоев ўз ғами билан эмас, кўчага экиш учун ниҳол олиб беришларини сўраб келган: «Кўчабошиман. Неча марта келдим-кетдим. Эландим ҳам. Ахийри, уришдим ҳам. Дарахт келтириб берамиз, экамиз деб неча марта айтилди. Кўчани тартибга солиш керак. Уйни ичини ҳамма ўзи тартиблайди. Сўнг симёғочларга чироқларни қўйдириш зарур. Ҳокимдан келган одам «қиламиз» деганига ҳам бир ой бўлди, қилмади».\nМақола эълон қилиниши олдидан суриштирдик: Сафар Мирзоев бошчилик қилаётган кўчада ҳали ниҳол экилмаган...\nМаълум бўлишича, маҳаллага болалар пули, ижтимоий ёрдам борасида мурожаат қилувчилар кам эмас. Вақтида туғилганлик ҳақида гувоҳнома олинмаган ҳолатларда (кам эмас) ҳам маҳалла йиғинига мурожаат қилишаркан.\nСамарқанд лўлилари ҳаёт тарзи мавзусидаги биринчи мақола эълон қилингач, иккинчиси берилмай турилди. Маҳалла йиғини раислиги сайловлари олдидан холислик тамойилига амал қилдик. Сайлов натижаларига кўра, маҳалла раислигига яна Аркадий Садиевнинг ўзи сайланган. Беш номзод орасидан лўли миллатининг ягона вакили Садри Набиев номзодини ўз хоҳиши билан олиб ташлаган. «Болаларим олий таълимини хорижда давом эттирмоқчи. 3-4 йил уларнинг ташвиши билан бўламан», узрини айтади у.\nКасб-кор, яшаш учун кураш\nТиланчи, фолбин, кўзбоғлағич... Тарихда лўлилар касб-кори борасида кўпчилик орасида тарқалган тушунча шу эди. Мақола бошида тилга олинган диссертация муаллифи Хол Назаров билан бундан 20 йилча аввалги суҳбатда «нега бошқа касбларни танлаш мумкин бўлмаган?» деган савол берганман. «Афтидан тайинли ҳунари бўлмаган кичик халқ бўлиб, бошқа бир мамлакатга кириб келиш, компакт тарзда ўрнашиб олиш, умргузоронлик қилиш учун қулай касблар шу бўлган» деган жавоб олганман.\n80-йиллар охирларида ҳам Самарқанд маҳаллаларида (лўлиларнинг ўзлари яшамайдиган маҳаллаларда) лўли аёллар эшикма-эшик юриб тиланчилик қилар эдилар. Тўрвахалталар бирда янги, бирда қотган нон, туриб қолган қанд-қурс билан тўлар эди. Бугун шаҳарда хонадонларга кириб борган лўли аёлларни деярли учратмайсиз. Ҳозирда Самарқандда лўли аёллари шифохоналар, зиёратгоҳлар, кўча-куйда тиланчилик қилишади. Садрининг айтишича, самарқандлик лўлиларининг қарийб 60 фоизи тиланчилик билан шуғулланади.\n«Тиланчиликдан кунига юз минг сўм топишади, деган гап нотўғри, — дейди Садри. —Тиланчиликдан, келинг 30 минг, 40 минг топса, шуни қандайдир доимий ишдан ҳам топиши мумкин. Лекин, масалан, бориб, бирор жойдан иш топиб берсангиз, шуни қилишмайди», дейди Садри. Кузатувчилар эса, лўлиларнинг аксарияти асрлар оша қонига сингиб қолган ўта эркин кун тартибини ўзгартиришни исташмайди деб ҳисоблашади.\nМаҳалла марказидаги 6 нафар ходимнинг фақат биттаси лўли эканига эътибор бераман. У ҳам бўлса фаррош, 29 ёшли Шаҳноза Баҳрамова. Эри вафот этгач, уч фарзандини боқиш ўзига қолган. «Уйимдан томчи томади», зорланиб гапиради у. Маошини сўрайман, «1 миллион 200 минг сўм» дейди-ю, чайналиб қолади. Маълум бўлишича, ишсизликни камайтириш мақсадида битта штатга иккита фаррошни ишга олишган, маош иккига бўлинади. Шаҳноза бир ойда 600 000 сўм олади. Қизиғи, улар икки ой ишлагач, бошқа икки лўли аёл бу иш ўрнини эгаллашади ва Шаҳнозалар яна икки ой ишсиз қолишади...\nЛўли аёлларининг қандайдир қисми эрталабдан исириқ тутатиб бозор, дўкон, автобус, шунга ўхшаш кушойишталаб нуқталардан ризқини теради.\nСиёб бозорида «тақдирингизда бир нарса аён бўлаяпти» дея фол очишга шай лўли аёлларни учратиш мумкин. Айнан шу бозорда ва унинг атрофида кўзмунчоқ, тумор сотиб рўзғорини бутлаётган лўли хотин-қизлар ҳам бор. Шу хилдаги савдо билан Самарқанддаги зиёратгоҳлар атрофида ҳам шуғулланишади.\nЛўли аёли никоҳда «оиламни ўзим боқаман» деб қасам ичиши ёлғон гап, дейди Садри Набиев.\n«Эркаклар бировнинг эшигига кириб бориши мумкин бўлмаганидан тиланчиликка аёлларнинг чиқиши шаклланган бўлиши эҳтимоли катта», деб айтганди раҳматли Хол Назаров.\nБугунда лўли эркаклар орасида ишлаб рўзғор тебратаётганлар кам эмас. Жумладан, Россияга, Қозоғистонга муҳожирликка бориб, у ерларда юк ортиш, ободончилик ишларида, завод-фабрикаларда ишлаётган эркаклар бор. Лекин Россиянинг «ҳарбий амалиёти» ортидан муҳожирларга ишнинг камайгани, хусусан лўлилар ҳаётини ҳам четлаб ўтмаган. Қозоғистонда эса ободонлаштириш ишлари деб оилавий тарзда, ҳатто болаларини мактабидан қолдириб бўлса ҳам, жўнаётган ҳоллар кузатилади. Шунингдек, Самарқанддан Тошкентга бориб чиқиндихоналарда ишлаётган оилалар ҳам анчагина. Самарқанднинг ўзида ҳам чиқинди тўдалари орасидан елим идиш ва металл парчаларини ажратиб, қабул қилиш нуқталарига топширадиганлар ҳам асосан лўлилар. Лўлиларни «шаҳарнинг санитарлари» деб атайдиганлар топилади.\nШаҳарда «табоқтарош» деган касб эгалари ҳам азалдан асосан лўли эркаклари бўлишган. Улар ёғочдан ўқлов, элак гардиши, кетмон сопи, ошхона тахтаси, эгар каби ашёларни ясаб бозорга чиқаришади.\nСамарқандда 90-йиллардан бошлаб яҳудийлар оммавий равишда Исроилга кўчиб кета бошлагач, яҳудий эркаклари ишлаган пойафзал тузатиш устахоналари лўли ва ўзбек йигитларига қолди.\n43 ёшли Соҳиб Мирзаев тўрт ака-ука улғайишган. Бугунда уларнинг ҳар бири алоҳида-алоҳида пойафзал тузатиш нуқтасига эга.\n«Москвага 20 йил қатнадим. Асфальтда ишладим, дворникликка ҳам ишладим, тачка ҳам ташидим. Муҳожирлик пулидан иморат кўтардим, 3 та қизимни чиқардим, икки ўғлимни суннат тўй қилдим», дейди у.\nСоҳиб Сиёб бозоридан «Шоҳи Зинда» зиёратгоҳига ўтиладиган йўлда ишлайди. Айтишича, топиши ҳар хил. Кеча уйга 45 минг олиб кирганини айтади. Бундан ташқари, иш мосламасини ташиш ва омборхона харажати борлигини ҳам таъкидлайди. «Ният қилганман, тушлик учун пул кетказмадим» (Рамазон ойи эди).\nПойафзал таъмирловчи уни милиция бўлимига олиб боришганини гапириб берди. «Биттаси келди, ман чек ёзиб бераман, ҳар ойга 350 минг берасан деди. Ман қанча топаяпман, ўзимни ўзим банд қилиб ўтирибманку дедим. Кейин мени мелисанинг каттасига олиб борди. «Топган одаминг сапожник бўлдими, деб анавини уришди», самимий гапиради Соҳиб.\n«3 та келинимиз, укаларимнинг аёллари, ҳув ана, бозор эшиги олдида бодроқ сотаяпти», дейди у. Соҳибнинг ўз аёли эса тасбеҳ сотади. «Лекин фол очмайди, ўқимайди ҳам, қайтарма-пайтарма ҳам қилмайди. 5 мингми, 10 мингми тасбеҳини сотади, бўлди».\nКаттақўрғондан тушиб лўлилар ҳаётига кўникиб кетган аёли савдодан бўш вақтларида эрининг олдига келиб туради.\nСадри Набиев миллатда мавжуд дангасалик кайфияти уларни жамиятдан ажралиб қолишига сабаб бўлмоқда деб ҳисоблайди: «Эркакларимизнинг аксари ишлашни хоҳламайди, кулгули жиҳати ҳам, ҳақиқати ҳам шу. Муҳтарам президентимиз фармонларига биноан ҳар бир маҳаллага ҳокимнинг ёрдамчиси қўйилган. Бизнинг маҳаллага Жасур ака бор, бирга ишлаймиз. Мана шу одам билан анча жойга бордик, иш топдик. Бир неча кишини олиб бориб қўйдик, ишлашмади...»\nСадри маҳалла ишларига жони дили билан ёрдам беради, миллатдошлари ўзгаришини истайди: «Ҳозир мана Мономарказ очилган. 3 ой ўқиш. Вақтида битта пайвандловчилик учун мен 3 йил ўқиганман. Бу ерга аттестат, диплом керак эмас, паспортнинг ўзи етарли. Бизнинг миллат учун айни асқотадиган ўқиш. Чунки кўпи ўқимаган, аттестат, дипломи йўқ. Тушунтирдим, кўпини ўзим олиб бордим, (бундан бирор шахсий манфаатим йўқ). Лекин миллатдошларимда тушкунлик бордек, ўзларига ишонч йўқолгандек».\nСадрининг трактор, булдозер, экскаватор, ҳамма категорияда ҳайдовчилик ҳужжатлари бор. Ҳовлисидаги иморатларни ўз қўли билан кўтарган. Самарқанддаги сайёҳлик фирмасида ҳайдовчилик қилади. (Хорижда ана шу касбларни ўрганишга қизиқиб олий таълим олмагани учун тўртала фарзандини ҳам нуфузли институт, университетларда ўқитмоқчи).\nЭнди Садри Мономарказда ўзи ўқиб ишга эга бўлишни исботлаб бериш учун минора крани бошқаруви бўйича ўқишга киряпти. Бир жиянини ҳам олган. У ана шу йўл билан маҳалладошлари қалбида ишончни уйғотмоқчи.\n«Фидокорлар» маҳалласиги лўлилар орасидан кам сонли бўлса ҳам зиёлилар чиққан ва чиқмоқда.\nЛўли миллати вакиллари орасида гиёҳвандлик моддалари ташиш билан боғлиқ жиноятда айбланган эркак ва аёллар ҳам маълум.\nҚиз олиб қочиш\n«Қиз олиб қочиш» аслида йигит ва қизнинг келишуви билан амалга оширилади (қизни олиб қочиш ҳам миф). Сиёб бозорида аравакашлик қиладиган Жонибек 26 ёшда. У 18 ёшида 16 ёшли қизни «олиб қочган». Бунгача улар бор-йўғи 5-6 ой гаплашиб юришган. «У мактабда ўқимасди. Россиядан келганди. Ўзи ҳам рози эди. Машина олиб келдик-да, ўтқазиб, бир қариндошимизникига олиб бордим. Уй эгаси олдиндан огоҳлантирмайди, кутилмаганда олиб бордим. Одат бу, ажабланишмади. Бир кунда ҳамма қариндошларга овоза бўлди».\nЖонибекнинг ҳозирда бир ўғил, бир қизи бор. Ҳаётидан нолимаслиги, кунига 50-60 минг топиши, байрам олдидан 100 минг сўм топган кунлар бўлишини айтади.\nЮқорида тилга олганимиз, Соҳиб Мирзоев уч нафар қиздан кейинги ўғли ҳам унаштириб қўйилган қизни олиб қочган. Ўтган йил март ойида ўғлига синглисининг қизини унаштириб қўйишган. Кузгача бироз йиғиниб кейин тўй қилмоқчи бўлишган экан. Лекин унаштирувдан кўп ўтмай ёшлар қочиб кетишган. «Қиз қўймабди, э-э-э, сен бошқани севасан, бошқа билан юрасан деявергач, қизни олиб қочибди. Биз Каттақўрғонда эдик. Қўнғироқ қилди, олиб қочдим деди. Мен «Яхши қилибсан, 30-40 миллион ёнимизда қолди», дедим.\nМаълум бўлишича, қизнинг никоҳ ёшига етмагани бир томон, энг муҳими, тўй харажатларига кучи етмайдиган оилаларда «қиз олиб қочиш» кенгроқ тарқалган. Масалан, 22 ёшли Зуннура 16 ёшида иззат-икром билан тўй бўлиб келган. Биринчи фарзанди туғилиши олдидан ЗАГСдан ўтишган. Унинг айтишича, келинлик остонасига оқ кўйлак билан, тўй бўлиб кириб келиш обрў ҳисобланади, ёшларнинг қочишини бир қисм лўлилар ёқламайди.\nБироқ «олиб қочиш» ҳоллари ҳамон кузатилади. Бундан ижтимоий муаммолар юзага келаверади. Никоҳ ёшига етмаган қиз ЗАГС бўлмагани сабаб боласини уйда туғади. Бунда болага туғилганлик тўғрисида гувоҳнома берилмайди. Ҳужжати бўлмаган болалар эса яқинларгача мактабга олинмаган. (Эндиликда истисно тарзида ўқувчилар қабул қилинаяпти). Юзлаб лўли болаларининг саводсиз қолгани сабаби ҳам шу.\nИсмини айтмаслик шарти билан биз билан суҳбатда бўлган 16 ёшли келин ҳикояси: «5-синфгача ўқидим, кейин қочиб кетмасин деб мактабдан олиб қўйишди. Лекин мактабга бормаганим учун кўчаларда кўпрок юрадиган бўлдим. Қизлар билан фақат шу мавзуда гаплашардик. Шунда маҳалладошим билан учрашадиган бўлдим. Қочиб кетдик. Ярим йил бўлди, ҳомиладорман. Очиғи, пушаймонман».\n«Фидойилар» маҳалласи хотин-қизлар фаоли Гуландом Хўжаева олти йиллик фаолиятида айнан шу иллатга қарши қатор тадбирлар ўтказилгани, ўтказилаётганини айтади.\n«Йиғилишларда тушунтирамиз, хонадонларда бўламиз, мактаб билан ҳамкорликда ишлаймиз. Аммо шунга қарамай, муаммо тугамади. Гарчи олиб кетилган қизга то унинг ота-онаси рози бўлмагунча, яраш оши берилмагунча, йигит қўл теккизмаса ҳам, ота-оналар вояга етмаган қизларини олиб кетишмайди. Қизни олиб қайтиш жуда уят ҳисобланади, орият билан ўлчанади. Лекин 6 йиллик иш тажрибамда фақат битта ҳолатда қизни ота-онаси қайтариб олиб кетишди. Оила обрўли, қизни йигит хотин устига олиб қочган эди. Шу сабабли эл-юртнинг гапига парво қилишмади», — дейди Гуландом.\nОдатда олиб қочилган қизга катта тўй берилмайди. Бирор ҳафталардан кейин 10-15 кишилик яраш оши тортилади, холос. Шундан кейин никоҳ ўқилади ва яшаб кетишади.\nМаҳалла аёлларини суҳбатга чорлаганимда, ҳатто 13-14 ёшли қизлар қочгани ҳолатини айтилди. Масаланинг яна бир оғриқли нуқтаси вояга етмаган қиз туғруқхонага боролмайди! Уйда туғиш деган гап рамзийлигини тушунтиришди. Туғадиган келин яқин туманлардаги (Ургут, Жомбой) қариндошлар уйига олиб борилади. Ўша ердаги врачлар билан гаплашиб бола туғдирилади.\nТуғилгани расман қайд этилмаган болага гувоҳнома бериш сўнгги йилларда бироз соддалаштирилди. Эндиликда ота-оналикни белгилаш учун, қонунда белгиланган ДНК таҳлили эмас, балки иккита гувоҳ олиб келинади ва шу асосда ҳужжат расмийлаштирилади. Шундан сўнгги йилларда 14-15 ёшларгача бўлган кўплаб ўғил-қизлар ҳужжатли бўлишди. ДНК таҳлили қимматлиги (бир ярим, икки миллион сўм атрофида) уларнинг туғилганлик гувоҳномасиз қолишига сабаб бўлган. Бироқ, шу тарзда, дейдик, қариндошлар болалари ўзлаштириб олинмаслигига ким кафолот бера олади, деган савол ҳам ўртага чиқади.\nБугунда махфий тил нега керак?\nЎрта осиёлик лўлиларнинг бари тожик тилида гапиришади. Бу, улар тарихан, энг аввал, тожиклар яшайдиган манзилларга кўчиб келиб, давр ўтиши билан тожиклар тили, дини, урф-одатларини қабул қилгани билан изоҳланади.\nСамарқандлик лўлилар тили маҳаллий тожиклар тилидан талаффузида ва баъзи сўзларда унлилар ўрни алмаштирилиши билан ҳамон фарқ қилиб келади. «Самарқандлик лўлилар азалдан тожик тили билан бир қаторда ўрта осиёлик лўлилар учун умумий бўлган яширин, арго тилидан ҳам фойдаланиб келишган», деб ёзганди тадқиқотчи олим Хол Назаров.\nҲозирда ҳам яширин тил мавжудми? Лўли фаолларидан Садри Набиев қаерда бўлмасин, лўлилигини яширмаслигини таъкидлайди. «Мен тожикларга тожикча эмас, лўлича гапираман. Чунки, тожик ва лўли тилларида 2-3 фоиз талаффуз фарқ қилади. Лўли тили адабий форс тилига яқин. Суҳбатдош менинг тилимни тушунар экан, нима қиламан, ўзимни қийнаб?»\nСадри лўлилар бегона бир мамлакатга кириб келгач, ҳаёт тарзи қўшимча янги тил кўринишидаги сўзлар ихтиросини тақозо қилган, деб тушунтиради:\n«Масалан, кел дегани — варс, бер дегани — ҳоб, олиб кел дегани — варсон деб айтилади. Бу махфий тил. Тиланчиликка чиққанда, у ёқ-бу ёққа чиққанда, бир бойвачча келдими, хайр қилаяптими, сен ҳам кел, деб чақириб бўлмайди, бирда варс деб қўяди. Лекин бу тожик тилидан 20-30 фоиз махфий тил, буткул махфий тил эмас. Энг керакли, пул ишлайдиган томонларини ўйлаб шу тил ихтиро қилинган».\nҲозирда бу тилни лўли болалари гўдаклигиданоқ биларкан. Шунингдек, лўлилар орасида юрган тожик, ўзбеклар ҳам қисман ўрганишган. Замондош лўлилар ўзбек тилида эркин гапирадилар. Лўли болалари ўқийдиган мактабларда ўзбек, рус ва тожик синфларида ўқиш учун танлов берилган.\nИнтернетда тарқалган лўли тўйларини кўриб, уларнинг ҳамма тўйлари шундай дабдабали ўтади, деб ўйлаш хато. Сафаримиз давомида бизга экспертлик қилган фаол лўлилардан Садри Набиев катта тўйларга сабаб — калтабинлик дейди.\n«Масалан, муҳожирликда гадойлик қилиб топган пулига катта тўй бериш илмсизликдир. Хўжакўрсинлик. Одамларга кўрсатиш учун тўй қилинади. Иккинчидан, фикр йўқлиги. Дейлик, мен 200 та эмас, 100 та одамга тўй бераман. Қолган пулимни болаларим ўқишига сарфлайман. Ундан қолса, саёҳат қиламан. Билими, фаросати бўлса, болаларимни ўқитай ёки ҳеч бўлмаса, эртага қиш келади, совуқда тиланчиликка чиқмасдан уйда ўтириш учун ғамланайин дейди», таъкидлайди у.\nСадри лўли миллати мусулмон эканини қайта-қайта уқтиради. Урф-одатлар исломий. Ҳатто олиб қочилганда ҳам никоҳ ўқилади. Бошқа ҳолатларда 2-3 марта совчи қўяди. Келин янги хонадонга «бисмиллоҳ» деб олиб кирилади. Лўли тўйлари шовқин-суроннинг кўплиги, эркагу аёл, болаларнинг аралаш-қуралаш ўтириши билан характерли. Вақтида, Самарқанд шаҳридаги лўлилар тўйларида «мана ман» деган санъат юлдузлари хизмат қилгани маълум. Ҳозирда эса оддий оилалар бундай тўйларга, ҳатто санъаткорсиз тўйларга ҳам қурби етмайди.\nЛўлиларда аза маросимлари ҳам шаҳардаги бошқа мусулмон халқлариники каби. Эркаклар уч кун бел боғлайди. Аёллар «йил оши» берилгунча аза либосида юришади.\nЛўлиларда эътироз туғдирган фильм.\nҚабристон борасида самарқандлик лўлилар «Шаббона» фильми ижодкорларидан ҳали-ҳамон гиналарини яширишмайди. «Холмурод Назаров (Олим Хол Назаровнинг ўғли) маҳалла раиси эди, шу одамни Тошкентга жўнатдим. Шу кино туфайли. Қайси ақл билан мурда уйда кўмилгани тасвирланган. Алҳамдуллоҳ, бизлар мусулмон» — энди эҳтиросга берилиб гапиради суҳбатдошим. У бошқа миллат вакилларини камситиш ёки мақтаниш истаги йўқлигини айтиб, қиёслайди: «Шу тиланчи аёлларимиз ўзига бироз қараб «бошқа ишлар» қилиши ҳам мумкин эди. Лекин бошидан рўмоли тушмаган, очиқ-сочиқ кийинмаган хотин-қизларимиз «гадой» деган тамғани бўйнига олса ҳам, фоҳишаликдан ҳазар қилади. Бизларда гўдаклар болалар уйларига берилмайди. Ота-оналар қариялар уйларига топширилмайди».\nКейин Садри, Аркадий ака билан Шоҳи Зинда қабристонига йўл олдик. Манзилнинг лўлилар учун ажратилган қисмида Садрининг яқинлари дафн этилган. Тиловат қилинди.\nСамарқанд лўлилари бирор бир маданий-ижтимоий марказга бирлашмаган. Улар ораларидан чиққан олимлар, машҳур кишиларни фахр билан тилга оладилар. Фаоллар миллатнинг ягона камчилиги — илмсизлиги деб билишади.\nХол Назаров тадқиқот олиб борган 70-йилларда Ўрта Осиёда 30 мингдан ортиқ лўли борлиги аниқланган. 2000 йиллар бошида бу рақам 50 мингдан ошган бўлса керак, деганди олим. Ҳозирдаги қиёсий рақамни аниқлаш имкони бўлмади. Ўрта Осиёдаги лўлиларнинг 70 фоизи Ўзбекистонда яшаркан. Бошқача айтганда, Қорақалпоғистон ва Хоразм вилоятидан бошқа барча вилоятларда лўлилар бор.\nЛўлиларнинг ҳужжатларида уларнинг миллати «лўли» деб қайд этилади. Аммо улар расман ўзбек ёки тожик деб ёзилган ҳоллар ҳам мавжудки, бу лўлилар сонини аниқлашда чалкашликларни келтиради.\nМустаҳкам Тангриёр, «Xabar.uz» мухбири\nСамарқанд Барон лўли\nТаҳлил 08/03, 14:30\nТаҳлил 24/02, 11:15


Саудия бюджетидаги дефицит ва қарз олиш сиёсати - | Hizb-Uzbekiston.info\nHome›АР-РОЯ ГАЗЕТАСИ›Саудия бюджетидаги дефицит ва қарз олиш сиёсати\nАбдуллоҳ Наимий қаламига мансуб\nКуни кеча бутун минтақадаги энг кучли иқтисодий давлатлардан бири саналган ҳамда ер юзининг турли ерларидаги инвестиция ётқизиш учун яхши муҳит излайдиган йирик тадбиркорлар «қибла»си бўлиб келган Саудия, бугунга келиб, сўнгги ўн йилликдаги энг ёвуз иқтисодий кризиснинг ўлжасига айланиб турибди… Бугун унинг молиявий дефицити, валюта захирасининг камайиши уни ўз фуқароларига қарши ғоят тежамкорлик сиёсатини қўллашга ундамоқда, кейин эса кўпчиликнинг режасини барбод қилиб, Халқаро Банклардан қарз олишга мажбур қилмоқда.\nҲисоботларга кўра, Риёз Яманга ҳужум қилиши, экстремистик жамоаларни, партия ва шахсларни молиялаштириши натижасида ўзининг валюта захирасидан етмиш миллиард доллар чиқариб олган. Бундан ташқари, у ОПЕК ташкилотида нефт нархини пасайтириш учун асосий ролни ўйнади. Бу ишлар унинг бюджетида йирик миқдорда дефицит келиб чиқишига олиб борди.\nНефт бойлигида сузиб юрган бир мамлакатнинг бундай оғир аҳволга тушиши Халқаро Валюта Фондини хавотирга солди. Оқибатда у Саудияни захираларни сақлаб қолиш учун молиявий сиёсат доирасини кенгайтиришдан ташқари ўзгартириш чора-тадбирларини қўллашга чақирди. Шунингдек, юртда янги солиқлар жорий қилишни, давлат ширкатлари даражасида шаффоф ва расмий иш ўринлари тақдим этишни талаб қилди. Халқаро Валюта Фонди Риёзни ички талабдаги ўсишга жавобан нефт баҳосини ошириб бориш чора-тадбирларини қўллашга чақирди.\nСўнгги пайтларда нефт нархининг аянчли равишда тушиб кетиши оқибатида Саудиянинг иқтисод ғилдираги жарлик сари сезиларли даражада кетмоқда. Бир баррел нефт 120 доллардан 48 долларга тушиб кетди. Бу эса ички даромадининг 85 %идан кўпини нефт маҳсулотлари экспортидан олинадиган бир иқтисодиёт қақшатқич зарба еганини англатади.\nСаудиянинг миллий муассасаси саналган «Инвестиция даромади» муассасаси хабарига кўра, мамлакатнинг валюта захираси бир неча йилдан бери 2016 йилда энг паст даражага тушиб кетган. Масалан, 2014 йилдаги 732 миллиард доллар, 2015 йилга келиб 611.9га, 2016 йил август охирида эса 562 миллиард долларга тушиб кетган.\nМамлакат чиқарган молиявий ҳисоботларга қараганда, давлат бюджетидаги рекорд дефицит 2015 йил бюджетида 98 миллиардга етган. Айни дефицит 2016 йил бюджетида 87 миллиардга, 2016 йил охирига бориб, 107 миллиард долларга етиши тахмин қилинмоқда.\n«Инвестиция даромади» муассасаси башоратларига кўра, 2015 йилда 142 миллиард риялни ташкил этган маҳаллий қарз жорий йил охирига бориб 263 миллиард риялга кўтарилади, 2017 йилда 503 миллиардга сакраши ҳамда қарзнинг жорий ва келаси йиллардаги маҳаллий ишлаб чиқаришга нисбатан кўрсаткичи 11.1 % ва 20.1 %га етиши тахмин қилинмоқда.\nСаудиянинг қимматбаҳо қоғозлари ва Риёзнинг ташқи сиёсати:\nМана шундай аҳволда, Саудиянинг бир неча газета ва манбалари биринчи сиёсий ҳарактерга эга, кейин иқтисодий характерга эга қатор мулоҳазаларда Саудия иқтисодиёти яхши дейилмагани хабар қилинди.\nСиёсий характерга эга мулоҳазаларнинг биринчисида қимматбаҳо қоғозларни савдога чиқариш айтилган. Яъни аввалдаёқ эълон қилинишича, қимматбаҳо қоғозлар Лондон биржаси орқали сотувга чиқарилмаган, балки Ирландия бозори орқали чиқарилган.\nКузатувчилар буни шудай шарҳлайдилар: Риёз бунинг учун Лондонга нисбатан ғазаб билдирган, чунки Британиядаги сиёсий ва ахборот доиралари, жумладан, ҳукумат ва ноҳукумат доиралари томонидан улкан танқидлар қилиниб, уларда Саудияда инсон ҳуқуқлари бузилаётгани, Яманга қарши урушда Риёз етакчилик қилаётган коалиция кучлари жиноятлар содир этаётгани айтилган. Жиноятлар шу даражада жиддий бўлганки, оқибатда, Британиядаги айрим сиёсатчилар ва партиялар Саудияга экспорт қилинувчи қуролларга эмбарго қўйишга чақирган.\nСиёсий характерга эга мулоҳазаларнинг иккинчисига кўра, Риёз ўз сиёсати ва халқаро муносабатларида реал равишда Англо-Саксония доирасидан аста секин ўзини четга олмоқда. Саудия ҳукумати қимматбаҳо қоғоз ҳаридорлари ва ҳамкорларга чоп этишга оид айрим шартлар жорий қилди. Унга кўра, ҳаридорлар ва инвестор шахсларга муассасадан тўла чоп этиш ҳуқуқини берди, аммо АҚШ фуқаросидан бошқа шахслар бўлишини шарт қилди.\nЛондонда чиқадиган «Ўрта Шарқ» газетасига кўра, Саудия ҳукумати жорий йил 23 октябрда қимматбаҳо қоғозларнинг АҚШ бозорида – бевосита ёки билвосита – сотиш ва муомала қилиш, шунингдек, АҚШ фуқароси бўлган шахслар фойдасига сотиш мумкин эмаслигини қаттиқ таъкидлади.\n«Bloomberg» махсус иқтисодий агентлиги Саудиянинг айни масаладаги ижроси қасддан сиёсий характерга эга эканини таъкидлайди. Унга кўра, муаммо Саудия давлат молиявий структурасидадир ва Риёздан уларни яқин орада ҳал этиши кутилмаяпти.\nМасалан, «Иқтисодия» газетаси ўнлаб миллиард доллар қимматбаҳо қоғоз чоп этишда биринчи кутилган сотувга чиқаришда 17.5 миллиард долларга етиб, барча қарзлар тўла ёпилганини хабар қилди.\nУмуман олганда, Саудиянинг қимматбаҳо қоғозларни савдога чиқариши уч даврга бўлинади: 5 йиллик, 10 йиллик, 30 йиллик. Биринчи бўлакдаги 5 йиллик қарзлар 5.5 миллиард доллар бўлиб, йиллик процент нисбати номинал жиҳатдан 2.375 %га етади. де-факто жиҳатидан (аслини олганда) 2.588 %га етади. Учинчи бўлакдаги 10 йиллик қарзлар ҳам 5.5 миллиард доллар миқдорида бўлиб, йиллик процент нисбати номинал жиҳатдан 3.25 %га, де-факто жиҳатидан 3.407 %га етади. Учинчи бўлакдаги 30 йиллик қарзлар 6.5 миллиард миқдорида бўлиб, йиллик процент нисбати номинал жиҳатдан 4.5 %га, де-факто жиҳатидан 4.623 %га етади.\nПроцентнинг номинал ва де-факто нисбатлари ўртасидаги фарқ, долларнинг айни дамдаги айирбошлаш боҳоси билан чоп этиш вақтлари (5, 10 ва 30 йил) орасида кутилган баҳоси ўртасидаги фарқдир. Бу эса шуни англатадики, Саудия илгарги ҳолатидан ортга чекинди ҳамда ўзининг миллий валютаси бўлган риялни АҚШ доллари билан боғлашдан воз кечганини эълон қилди.\nБироқ айрим саудиялик доиралар айни қадамни зарурий, деб ҳисоблайдилар. Уларга кўра, бу қадам жорий йилнинг апрелидан бери 20 %дан зиёдга тушиб кетган Саудия банклари ҳиссалари кўрсаткичини 3.5 %га кўтаришга олиб борган ҳамда доллар оқиб киришига янги манба очди, бу эса икки асосий натижани келтириб чиқарди: бири, АҚШ долларининг Саудия риялига босим қилишини тўхтатди, иккинчи, ажнабий валюталарнинг Саудия захирасига бўлган босимларини камайтирди.\nМодомики, бу қимматбаҳо қоғозларни босиб чиқариш Саудиянинг муҳим иқтисодий секторларида ижобий натижаларга олиб келган экан, арзон нефт асрининг тўхтамай давом этиши ҳам тахмин этилаётган экан, демак, бу икки нарсага далолат қилади: биринчидан, аслида, Саудия иқтисодиёти туб муаммоларни бошдан кечираётир. Иккинчидан, Саудия иқтисодиёти манбаларини саралаш ва унинг ўсиш характерини мустаҳкамлаш учун сарфланган ҳаракатларнинг аксари муваффақиятсиз чиқди.\nУшбу икки ҳарам юртида то Пайғамбарлик минҳожи асосидаги рошид Халифалик соясида Аллоҳ шариати татбиқ этилмас экан, то унинг бойликларидан, ресурсларидан тоғут ҳукмдорлар мафаати учун эмас, мусулмонлар манфаати учун фойдаланилмас экан, ҳаргиз туб фойдали ечимлар бўлмайди.\nКувайт дефицитини ёпиш учун 16.5 миллиард доллар қарз олишга қарор қилди!!! Форс Кўрфази давлатлари бюджетидаги дефицит: ўзни ҳалокатга ташлаш\nTagsдефицитСаудия бюджетиХалқаро Банк\nҚарқана аҳолиси бошдан кечираётган азоб уқубатлар давлат жиноятларини очмоқда


Атроф-муҳитни муҳофаза қилиш бўйича қўшимча вазифалар белгиланди\n6 Мар 2020 1232\nХусусан, атроф-муҳитга салбий таъсирлар сақланиб қолмоқда. Атмосферага катта миқдорда ифлослантирувчи моддалар чиқарилмоқда. Фауна ва флорага хавф ортиб боряпти.\nМаиший чиқинди ҳажми йилига 7 миллион тоннадан зиёд бўлиб, унинг атиги 19 фоизи қайта ишланмоқда. Бу борада хусусий сектор улуши паст. Санитар тозалаш хизматлари ҳамма маҳаллаларда ҳам мавжуд эмас. Қурилишлар ва саноат ривожи натижасида чиқиндилар ҳажми ортмоқда.\nЙиғилишда аҳолига санитар хизмат кўрсатиш қамровини 2021 йилда 100 фоизга етказиш, 221 та чиқинди полигонини санитария-экология талабига мувофиқлаштириш зарурлиги белгиланди.\nҚурилиш вазирлиги, Экология ва атроф-муҳитни муҳофаза қилиш давлат қўмитасига жорий йилда Тошкент, Самарқанд ва Андижон вилоятларида, кейинчалик бошқа ҳудудларда ҳам қурилиш чиқиндиси полигонлари ҳамда чиқиндини қайта ишлаш лойиҳаларини ишга тушириш бўйича топшириқлар берилди.\nМуҳофаза этиладиган табиий ҳудудлар майдонини кенгайтириш, Қизил китобга киритилган ҳайвонларни овлаганлик учун жазони кучайтириш бўйича таклифлар билдирилди.\nЭкология ва атроф-муҳитни муҳофаза қилиш давлат қўмитаси лабораторияларида жиҳозларнинг 65 фоизи эскиргани кўрсатиб ўтилди. Ҳавога ифлослантирувчи моддалар чиқариш ҳажмининг 60 фоизи ёқилғи-энергетика, 20 фоизи тоғ-кон ва металлургия соҳасига тўғри келмоқда.\nШу боис табиатни муҳофаза қилувчи технологияларни қўллаган саноат корхоналарини рағбатлантириш, чанг-газ тозалаш ускуналари ишлаб чиқаришни йўлга қўйиш бўйича топшириқлар берилди.\n30 Апр 2020 3939\n26 Апр 2020 2812\n1 Мая 2020 2585\n1 Мая 2020 2433\n30 Апр 2020 1981\n30 Апр 2020 1961\n2 Мая 2020 1856\n3 Мая 2020 1825\n6 Мая 2020 1821\n1 Мая 2020 1756\n4 Мая 2020 1513\n6 Мая 2020 1438\n1 Мая 2020 1326\n6 Мая 2020 1322\n29 Апр 2020 1266\n4 Мая 2020 1213\n27 Апр 2020 1135\n13 Мая 2020 1124


Трамп Озарбойжон ва Грузиядаги бизнес режаларини бекор қилди\n11:56 / 17.12.2016\nАҚШнинг сайланган президенти, миллиардер тадбиркор ва The Trump Organization бош директори Дональд Трамп Озарбойжонда меҳмонхона қуриш битимини бекор қилди. У Грузиядаги лойиҳасига нисбатан ҳам шундай қарор қабул қилишни режалаштираяпти, деб хабар қилмоқда Associated Press.\nАгентлик маълумотларига кўра, Трамп компаниясининг бундай қарори, бош директорнинг яқинда президент лавозимига киришиши билан боғлиқ. Миллиардернинг иккала хорижий лойиҳаси ҳам сиёсатчилар билан боғлиқ, шу боис, улар президент Трамп обрўсига путур етказиши мумкин.\nШу ҳафтада, The Trump Organization, шунингдек, Бразилиядаги меҳмонхона қуриш лойиҳасини ҳам бекор қилган эди. Ноябрь ойи бошларида, Трамп АҚШ президентлигига сайланмасдан олдинроқ, Бразилияда унинг компанияси билан боғлиқ меҳмонхона юзасидан тергов ишлари бошланган эди.\nБундан аввалроқ, Трамп Саудия Арабистони билан боғлиқ компанияларининг фаолиятини ҳам тўхтатганди.\nДональд Трамп АҚШ Грузия Озарбойжон The Trump Organization


Илк япон фотожурналисти ўзининг 101 ёшида ҳалиҳам ишини давом эттирмоқда » Скачать музыку бесплатно новинки музыки 2016-2017\nИлк япон фотожурналисти ўзининг 101 ёшида ҳалиҳам ишини давом эттирмоқда\nЦунеко Сасамото – илк япон фотожурналистларидан бири. У 1914 йилнинг 1 центябрида таваллуд топган. Бундан ташқари у Япониядаги энг кекса фотографлардан саналади. Ўтган йили қўли ва икки оёғининг цинган бўлишига қарамасдан, Цунеко ҳали ҳам тасвирга олиш ишларини давом эттирмоқда. Ҳозир у гуллар суратини олиш билан банд. Сасамото 25 ёшида профессионал фотографга айланган. У урушгача ва урушдан кейинги Японияни суратга олган. “Мен жуда қўрқардим, аммо қизиқувчанлик мени олдинга ҳаракатлантирарди. Менга кўриб турган нарсаларим ёқмасди, бироқ мен уларни кўргим келарди. Мен одамларнинг мен кўриб турган нарсларни кўришини истардим ва шунчаки уларни тасвирга олишни хоҳлардим”, - дейди фотограф. 1. Цунеко энг асосийси ҳеч қачон таслим бўлмаслик, деб ҳисоблайди. 2. Ва ҳеч қачон ялқов бўлмаслик! 3. “Ҳамиша ҳамма нарсага тайёр бўлиб, олдинга интилиш лозим!” 4. Хиросима, 1953 йил. 5. Гейшалар мактаби, 1951 йил. 6. Тарихчи ва журналист Сохо Токутоми, 1957 йил. 7. Антарктика кемаси, 1956 йил. 8. Сиёсатчи Инэдзиро Асанума, 1955 йил. 9. Цунеко жуда замонавий аёл. Manba: xabardor.uz


САЙЛОВ ЖАРАЁНИГА АРАЛАШИШ МУМКИН ЭМАС - Ўзбекистон овози газетаси\nСАЙЛОВ ЖАРАЁНИГА АРАЛАШИШ МУМКИН ЭМАС\nШуҳрат ТУРСУНБОЕВ, Олий Мажлис Қонунчилик палатаси депутати, ЎзХДП фракцияси аъзоси.\nЖорий йил 28-29 август кунлари Олий Мажлис Сенати маъқуллаган қонунлардан бири «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун Ўзбекистон Республикаси Президенти томонидан имзоланиб, 5 сентябрдан кучга кирди.\nМазкур Қонун орқали бир қатор қонун ҳужжатлари, хусусан, Маъмурий жавобгарлик тўғрисидаги кодексга ҳамда «Марказий сайлов комиссияси тўғрисида»ги Қонунга ўзгартиш ва қўшимчалар киритилди. Уларга кўра, сайлов қонунчилигини бузганлик учун маъмурий жавобгарлик чоралари белгиланиб, Марказий сайлов комиссияси фаолиятига муҳим янгиликлар жорий қилинди.\nАввало, мазкур масалалар яқинда Конституциямизга киритилган ўзгартиш ва қўшимчалар билан узвий боғлиқ эканини таъкидлаш лозим.\nХўш, Маъмурий жавобгарлик тўғрисидаги кодексга киритилган ўзгартиш ва қўшимчаларнинг асосий хусусиятлари нимада?\nУшбу кодексга сайлов ва референдумни ташкил этиш ҳамда ўтказиш соҳасидаги ҳуқуқбузарликлар учун маъмурий жавобгарлик ҳақида алоҳида боб киритилди.\nЭндиликда номзоднинг, ишончли вакилнинг, кузатувчининг ёки сиёсий партия ваколатли вакилининг ҳуқуқларини, сайловолди ташвиқотини, референдумга қўйилган масалалар юзасидан ташвиқот олиб бориш шартлари ва тартибини бузиш каби ҳаракатлар маъмурий жавобгарликка олиб келади.\nШунингдек, сайлов натижаларига таъсир кўрсатиш мақсадида номзод, сиёсий партия тўғрисида атайлаб ёлғон маълумотларни эълон қилиш (ёки бошқа усуллар орқали тарқатиш) билан боғлиқ ҳаракатлар содир этилса, маъмурий жавобгарлик чоралари қўлланилади.\nКодексда сайлов қонунчилиги ва тартиб-қоидаларини бузиш ҳолатлари бўйича фуқароларга алоҳида, мансабдор шахсларга алоҳида жавобгарлик белгиланган. Чунки мансабдор шахснинг масъулияти катта, унинг жавобгарлик даражаси ҳам шунга яраша юқори бўлиши табиий.\nМаъмурий жавобгарлик тўғрисидаги кодексга мувофиқ, Марказий сайлов комиссиясининг, сайлов комиссияларининг, референдум ўтказувчи комиссияларнинг фаолиятига аралашишга, уларнинг қарорларини ижро этмасликка йўл қўйилмайди. Акс ҳолда, бундай ҳаракатлар учун маъмурий жавобгарлик тадбирлари қўлланилади.\nШу ўринда «Марказий сайлов комиссияси тўғрисида»ги Қонунга киритилган ўзгартиш ва қўшимчалар ҳақида ҳам тўхталиб ўтиш жоиз. Уларнинг умумий хусусияти сайлов жараёнлари адолатли ўтишини таъминлаш ҳамда барча сиёсий партияларга тенг шароит яратишга қаратилган, дейиш мумкин.\nСайловлар демократик тамойиллар асосида очиқ ва ҳалол ўтишида ташкилий-ҳуқуқий жараёнлар муҳим ўрин тутади. Кези келганда айтиш керак, қатор мамлакатлар, ҳаттоки айрим ривожланган давлатлар амалиётида сайловларни ким, қайси ташкилот ўтказиши керак, унинг ваколат доиралари қандай мезонлар билан белгиланмоғи лозим, деган масалаларга аниқ жавоб топиш қийин. Баъзи давлатларда сайловларни идоравий ва назорат органлари ўтказиши бу фикрга мисол бўла олади.\nМамлакатимизда сайловларни ўтказиш халқаро ҳуқуқ меъёрларида белгилангани каби алоҳида орган — Марказий сайлов комиссияси зиммасига юклатилган. Шундан келиб чиқиб, қонунчиликда унинг фаолияти мустақиллиги кафолатлари янада мустаҳкамланди.\nҚонунга мувофиқ, Марказий сайлов комиссияси ва унинг аъзолари ўз фаолиятини ҳар қандай давлат органлари, жамоат бирлашмалари ва мансабдор шахслардан мустақил ҳолда амалга оширади. Марказий сайлов комиссияси аъзолари қарор қабул қилишда сиёсий мойиллик ва бошқа ёт таъсирлардан холи бўлган ўз нуқтаи назарини билдиради.\nСайлов жараёнлари оммавий ахборот воситалари учун очиқ бўлмаган жойда холис сайлов бўлиши мумкин эмас. Қонунни такомиллаштириш пайтида бу масалага алоҳида эътибор берилган. Унга асосан Марказий сайлов комиссиясининг мажлислари очиқ равишда, сиёсий партиялар вакиллари, оммавий ахборот воситаларининг вакиллари иштирокида ўтказилиши керак.\nМарказий сайлов комиссияси раиси ва унинг ўринбосарларининг гувоҳномалари Ўзбекистон Республикаси Президенти, аъзоларининг гувоҳномалари эса Олий Мажлис Қонунчилик палатасининг Спикери билан келишилган ҳолда, Сенат Раиси томонидан имзоланиши белгилаб қўйилди. Бу ҳам Марказий сайлов комиссиясининг мақоми ва мустақиллиги таъминланишида муҳим аҳамият касб этади.\nҚонунчилигимиздаги бу ўзгариш ва қўшимчалардан фуқаролар қанчалик кенг хабардор бўлса, мамлакатимизда сайловлар шунчалик уюшқоқлик, фаоллик ва ҳалоллик билан ўтади. Айни шу кунларда қонунчиликдаги ўзгартиш ва қўшимчалар мазмун-моҳияти ҳамда аҳамиятига бағишлаб изчил тадбирлар, давра суҳбатлари ўтказиш муҳим аҳамиятга эга.